title: Ruletti

text: Tällöin järkevin lähestymistapa on pelata ainoastaan reunoja tai sarakkeita, koska esimerkiksi yksi numero (30:1) palauttaa vain 83,7838 % siihen sijoitetuista rahoista pitkällä aikavälillä. Reunat tai sarakkeet palauttavat 97,2973 % pelatusta rahamäärästä. Kansainvälisillä säännoillä pelattaessa on mahdollista lisäksi, että käytetään joko ”en prison” tai ”la partage” -sääntöjä, joista ensin mainittu tarkoittaa sitä, että nollan tullessa kaikki reunavoitoille sijoitetut panokset ”vangitaan”. Seuraava kierros määrittää saako pelaaja panoksensa takaisin vai häviääkö sen kokonaan. Mikäli pelaaja on panostanut esimerkiksi mustalle, punaisen tai nollan tullessa hän häviää panoksensa ja mustan tullessa hän saa pitää koko panoksensa. ”La partage” taas tarkoittaa, että nollan tullessa panokset häviävät automaattisesti puolet arvostaan, esimerkiksi jos panos on 200 e, pankki ottaa rahoista vain 100 e. La partage-sääntöä sovelletaan Casino Helsingissä.


title: Ruletti

text: Mikäli pelataan kansainvälisillä säännöillä, on palautusprosentti täsmälleen sama jokaisella eri peliratkaisulla mikäli en prison ja la partage jätetään huomiotta.


title: Ruletti

text: Kautta aikain ovat uhkapelurit pyrkineet kehittelemään erilaisia voittosysteemejä rulettiin. Tiedemies Albert Einsteinin on kerrottu todenneen "”Et voi voittaa rulettipöytää, ellet varasta siltä rahoja.”" Einstein oli luonnollisesti aivan oikeassa: ruletti on puhdas onnenpeli. Mikään systeemi ei tee pelaajasta voittajaa pitkällä aikavälillä. Yleensä systeemit auttavat voittamaan pieniä summia usein ja häviämään kaikki kerralla. Tämä on petollista, koska pienet, nopeat voitot tuudittavat pelaajan harhauskoon systeemin voitokkuudesta.


title: Ruletti

text: Lukuisat pelaajat kautta pelin historian ovat pyrkineet voittoihin käyttäen niin sanottua martingaalistrategiaa, jossa kunkin häviöön päättyneen pelin jälkeen panos kaksinkertaistetaan seuraavaan peliin. Ensimmäisen voiton kohdalle sattuessa pelaaja pääsisi omilleen ja saisi lisäksi voittoa alkuperäisen panoksen verran.


title: Ruletti

text: Monissa tapauksissa martingaalisysteemin käyttäminen johtaa ennen pitkää henkilökohtaiseen vararikkoon suurien voittojen sijasta. Vaikka pelaajalla olisi henkilökohtaista varallisuutta rajattomasti, ei systeemin käyttäminen useinkaan onnistu. Ensinnäkään ruletissa joko/tai vaihtoehdot eivät ole tasan 50/50, vaan pöydässä on myös 0, joka ei osu mihinkään: tämän johdosta pankki jää lopulta aina voitolle. Lisäksi useimmat kasinot ovat määritelleet rajat panosten määrälle, joten panos ei voi kasvaa rajattomasti.


title: Ruletti

text: Aluksi valitaan pankinhoitaja (Croupier) (suom. krupieeri) (Kasinossa oma), joka hoitaa rulettia, käynnistää sen, jakaa pelimerkit, maksaa voitot pelimerkkeinä ja jonka ratkaisut erimielisyyksien syntyessä ovat lopulliset. Pankinpitäjä pyytää pelaajia asettamaan panoksensa sanomalla ”Peli alkaa” (”Faites vos jeux”). Tästä hetkestä alkaen ja pankinpitäjän pantua rulettirattaan pyörimään sekä sinkautettua kuulan kiertämään rattaan sisäreunaa vastaan vastapäivään pelaajat voivat asettaa pelimerkkinsä haluamilleen numeroille tai ns. chance-kohtiin (musta, punainen, parillinen, pariton, pystyrivi jne.) Kun pankinpitäjä sanoo ”Ei enää panoksia” (”Rien ne va plus”) pelaajat eivät enää saa asettaa pelimerkkejä pelipöydälle. Kuulan lopullisesti pysähdyttyä johonkin rattaan lokeroon pankinpitäjä ilmoittaa tuloksen. Voittaja voittaa ja häviäjät menettävät rahansa pankille.


title: Cumulus

text: Cumulus voi tarkoittaa:


title: Untuvapilvi

text: Untuvapilvi ("Cirrus, Ci") on kuitumainen yläpilvi. Untuvapilvi muodostuu jääkiteistä. Se saa kuitumaisen muotonsa suihkuvirtausten vaikutuksesta, joka estää tasaisen pilven syntymisen. Untuvapilvet voivat olla lyhytikäisiä laikkuja tai pitkäikäisiä, koko taivaankannen ylittäviä säteittäisiä juovia. Untuvapilvissä voi olla sadejuovia. Ne eivät sada maahan saakka, mutta ne kiihdyttävät sateen muodostumista alemmissa pilvissä. Untuvapilvi kasvaa koko ajan yläosastaan ja haihtuu alaosastaan.


title: Untuvapilvi

text: Untuvapilviä syntyy lämpimän rintaman ilman hitaasti kohotessa tai hiipuneen ukkospilven alasimesta. Myös lentokoneiden synnyttämät tiivistymisjuovat yhdistyvät untuvapilviin. Untuvapilvi on kauniin ilman pilvi, mutta etenkin jalaspilvet ("Cirrus uncinus") ennakoivat sadetta vuorokauden sisällä.


title: Untuvapilvi

text: Pilven nimi "cirrus" on latinaa ja tarkoittaa hiuskiehkuraa. Nimi johtuu pilven hiuskiehkuramaisesta ulkonäöstä silloin, kun siitä putoavat jäiset sadejuovat yhdessä emopilven kanssa joutuvat kovien tuulten armoille.


title: Untuvapilvi

text: Luonnollisesti untuvapilvi voi syntyä kahdella tavalla. Yleisempi syntymätapa on vesihöyryn härmistyminen jääkiteiksi silloin, kun lämpimän rintaman ilma kohoaa hitaasti. Toinen syntymätapa liittyy ukkospilviin, jolloin hiipuva kuuropilvi haihtuu pois jättäen jäljelle vain yläpuolella olevan alasimen mallisen pilven. Joka tapauksessa untuvapilvet muodostuvat jääkiteistä, sillä niiden esiintymiskorkeudella lämpötila on aina kymmeniä asteita pakkasen puolella.


title: Untuvapilvi

text: Eräänlaisia untuvapilviä voi syntyä myös ihmisen edesauttamana. Puristuttuaan suihkumoottorin läpi vesihöyry muuttuu jääkiteiksi, jolloin syntyviä pilvivanoja kutsutaan tiivistymisjuoviksi. Näin syntyneet pilvet voivat sopivan kostealla ilmalla levitä laajallekin alueelle, jolloin niitä voi olla vaikea erottaa luonnonmukaisesti syntyneistä pilvistä.


title: Untuvapilvi

text: Untuvapilvet eivät pysty muodostamaan suuria ja tasaisia pintoja sen vuoksi, että ne ovat 7–10 kilometrin korkeudessa suihkuvirtausten vaikutusten alaisia. Virtausten aiheuttavat untuvapilville tyypillisen kuitumaisen ulkonäön. Untuvapilvi uusiutuu muodostamalla yläpuolelleen jatkuvasti uutta pilveä samalla kun alaosa sublimoituu vesihöyryksi täyttäen alla olevaa kuivempaa ilmaa. Pilvisuvun lajeja ovat jalasmainen, kuituinen, tiheä, kokkareinen ja harvemmin tavattava vallinharjamainen. Lisäksi pilvelle tyypillisiä muunnoksia ovat kalanruotomainen, säteittäinen, kietoutunut ja kahden kerroksen muodot. Hetkellisesti untuvapilvet voivat esiintyä pieninä laikkuina, mutta pitkäkestoisempina jopa koko taivaankannen ylittävinä säteittäisinä juovina.


title: Untuvapilvi

text: Untuvapilvi on selkeän ja aurinkoisen ilman pilvi, joka yleensä enteilee pilvistyvää säätä. Untuvapilven jalasmainen laji tapaa usein edeltää vuorokauden sisällä saapuvaa sadetta. Untuvapilvetkin voivat sataa, mutta eivät maahan saakka. Sade muodostuu putoavista tai tuulen kuljettamista jääkiteistä, jotka ilmenevät untuvapilvestä lähtevinä sadejuovina. Usein emopilveä on vaikea erottaa sen aiheuttamasta sadejuovasta. Vaikka untuvapilvet itse eivät sada maahan saakka, niistä putoavat jääkiteet kiihdyttävät alla olevien sadepilvien sateen muodostusta.


title: Sumupilvi

text: Sumupilvi ("Stratus", St) on tasaisen harmaa, muutamasta kymmenestä metristä 2 400 metrin korkeuteen sijaitseva alapilvi. Se muistuttaa sumua, mutta ei ulotu maahan asti, paitsi vuorten rinteillä. Monesti puut, mastot, savupiiput ja muut korkeat rakennelmat katoavat sumupilveen. Sumupilven väri vaihtelee tummanharmaasta lähes valkoiseen.


title: Sumupilvi

text: Osista ja repaleista koostuva sumupilvi on monesti välimuoto sumupilven koostuessa tai hajotessa.


title: Sumupilvi

text: Erityisesti talvisien sumupilvien ominaisuus, alijäähtyneet pisarat (jäätäminen) on näkyvyysongelmien lisäksi eräs vaikeimmin talvi-ilmailua haittaava tekijä.


title: Sumupilvi

text: Sumupilviä esiintyy


title: Sumupilvi

text: Sumupilvi on yleensä 10–300 metrin korkeudessa. Suomessa sumupilviä esiintyy runsaimmin myöhään syksyllä ja talvikaudella. Kesällä mahdollinen yöllä syntynyt sumu ja sumupilvi haihtuu nopeasti auringon noustua. Heti syyskuussa öiden pidetessä sumuja tai sumupilviä alkaa esiintyä manneralueilla.


title: Sumupilvi

text: Sumupilvi on aina seurausta tilanteesta, jossa ilman kosteus usein monestakin syystä kohoaa 100 prosenttiin eli ilma ei kykene enää sitomaan siinä olevaa kosteutta vesihöyrynä ja syntyy pieniä pilvipisaroita (ns. kastepiste). Talviaikaan sulalta mereltä mantereelle virtaava ilma aiheuttaa joskus laajojakin sumupilvialueita. Esimerkiksi Perämereltä lähtevä kosteus aiheuttaa joskus pilven, joka pohjoisessa ulottuu Käsivarren ja Saariselän tienoille, idässä Koillismaalle ja Itä-Lappiin. Virtauksen suunnassa kohoava maasto edistää pilven syntymistä ja usein matalin pilvi on siellä missä maasto on korkeinta. Aika usein jo Kittilän korkeudella pilvi laskeutuu maahan. Yksittäiset vaarat jäävät helposti sumupilven alle. Tästä syystä esimerkiksi laakean vaaran päällä sijaitsevalla Rovaniemen lentokentällä sumuja havaitaan esimerkiksi huomattavasti useammin kuin esimerkiksi järvialueella sijaitsevalla Kuopion kentällä.


title: Sumupilvi

text: Sumut luokitellaan advektio-, säteily- ja orografisiin sumuihin. Edellä mainittu Perämeren sumu voi olla yhteistulos kaikista edellä mainituista. Voimakas länsi-luoteistuuli, Skandien yli puhaltava kuiva tuuli varmimmin hälventää sumupilven. Eräs varmin tapa löytää syys- ja talviaikaan sumupilviä on seurata rintamasateen etenemistä. Rintaman ylittäessä paikan tulevat ensin keskipilvet. Sateen alettua lisääntyy alapilvisyys ja usein rintaman yläpilvien katoaminen laukaisee lopulta joko sumun syntymisen tai lähellä merenpintaa olevissa maisemissa yleensä sumupilven. Kesäaikaan pilvet pysyvät yleensä selvästi korkeammalla ja rintaman jälkeen sää usein selkenee eikä alapilviä synny tai ne ovat hajanaisia.


title: Sumupilvi

text: Talvisaikaan kun auringonsäteily on vähäistä, sumupilvien olemassaoloa säätelevät ilmavirtauksien suunnat ja niissä vallitseva kosteus sekä säteilytasapaino. Vahva ylä- tai keskipilvisyys toimii usein peittona, joka estää sumupilven synnyn tai saa sen tietyn paikoin hälvenemään. Kevätkaudella sumuja syntyy usein merille, kun lämmin ja kostea ilma (Suomessa yleensä idästä) leviää merelle ja sen pinnalla ilma jäähtyessään alkaa tiivistyä pisaroiksi. Kesäaikaan sumut ovat Suomessa harvinaisia ja yleensä lyhytaikaisia. Ukkospilvien yhteydessä on kesäisin sumupilviä. Voimakkaan sateen jälkeinen ylhäältä tullut viileä ilma edesauttaa pilven syntymisessä. Harvemmin nähty vyörypilvi on kylmään ilmaan liittyvä matalalla liikkuva pilvi.


title: Hahtuvapilvi

text: Hahtuvapilvi ("Altocumulus") on keskipilvi, jonka alaraja on tyypillisesti 2–3 kilometrin korkeudessa. Se on usein valkeista tai harmaista pienistä laikuista, kokkareista tai nauhoista koostuva ohut lautta. Monesti pilvissä on aaltomaisia kuvioita. Parhaimmillaan hahtuvapilvet ovat kauniita "lammaspilviä". Monesti hahtuvapilvi on valkea, tai horisontin lähellä autereen ruskehtavaksi värjäävä.


title: Hahtuvapilvi

text: Hahtuvapilviä muodostuu muun muassa laskeutuvista verhopilvistä ja lauttamaiseksi leviävistä kuuro- ja kumpupilvistä. Hahtuvapilvissä esiintyy usein hattaroita, jotka voivat lisääntyessään yhdistyä yhtenäiseksi ja laaja-alaiseksi pilvilautaksi.


title: Hahtuvapilvi

text: Hahtuvapilvi voi muodostua jääkiteistä tai vesipisaroista, jotka ovat usein alijäähtyneitä. Pilvi on noin 2 000/2 400 – 6 100 metrin korkeudessa. Se on keskimäärin palleropilveä tummempi. Hyvin yleinen kumpukerrospilvi on hahtuvapilveä suuresti muistuttava pilvi, mutta sen pilvilaikut ovat suurempia ja tummempia. Hahtuvapilven laikkujen koko 30 asteen korkeudella on 1–5 astetta eli 2–10 kuun tai auringon läpimittaa, stratocumuluksen laikut ovat suurempia. Tämä vastaa ojennetun käden pikkurilliä – kolmea ojennetun käden sormea.


title: Hahtuvapilvi

text: Hahtuvapilvi esiintyy laajoina 160–320 kilometrin levyisinä alueina. Nämä pilvet ovat tavallisesti alle sata metriä paksuja. Hahtuvapilviä on monesti kylmän rintaman edellä, ja kesäisin ne enteilevät ukkosta jos päivä on lämmin sekä kostea ja varsinkin jos taivaalla on sameutta, vaikka niissä ei olisikaan vallinharjapilvelle ja kokkarepilvelle tyypillisiä muotoja.


title: Hahtuvapilvi

text: "Altocumulus lenticularis" eli mantelipilvi on linssiä muistuttava pilvi, joka monesti tuo mieleen ufon.


title: Hahtuvapilvi

text: Varsinkin ohuet hahtuvapilvet tuottavat Auringon ja Kuun ympärille väripilviä ja värikkäitä kehiä, ja joskus harvoin haloilmiöitä. Hahtuvapilviä syntyy muun muassa kumpupilvien ja kuuropilvien kohotessa ja hajotessa, ja myös verhopilvistä.


title: Verkkopyton

text: Verkkopyton ("Python reticulatus") on suurikokoinen aasialainen käärme. Sitä pidetään maailman pisimpänä käärmeenä.


title: Verkkopyton

text: Verkkopytonia tavataan Kaakkois-Aasiassa Intiasta Filippiineille. Länsimaissa pytoneita pidetään myös lemmikkeinä.


title: Verkkopyton

text:
Verkkopytonilla on mustalla pohjalla vaaleanruskea verkkokuvio, jota koristavat valkeat merkit. Tyypillinen aikuisen yksilön enimmäispituus on 5–6 metriä. Pytonit ovat pituuteensa nähden hoikkia; samanpituinen anakonda painaa huomattavasti enemmän.
Guinnessin ennätystenkirjassa 1991 on mainittu lähes 10 m pitkä (32 ft 9 in) yksilö.


title: Verkkopyton

text: Kerrotaan myös, että maailman pisin luotettavasti mitattu käärme oli kymmenmetrinen verkkopyton Sulawesin eli Celebesin saarella Indonesiassa 1912.


title: Verkkopyton

text: Verkkopytonit elävät sademetsissä .


title: Verkkopyton

text: Yleensä nuori verkkopyton syö rottia ja muita jyrsijöitä. Aikuinen yksilö syö lähinnä melko kookkaita nisäkkäitä, kuten apinoita ja villisikoja. Verkkopytonit ovat myös tiettävästi surmanneet ja jopa syöneet ihmisiä.


title: Verkkopyton

text:
IUCN ei ole vielä luokitellut verkkopytonia.
Verkkopyton on mainittu CITESin listan liitteessä II.


title: Ashmolean Museum

text: Ashmolean Museum Oxfordissa, Englannissa on maailman vanhin yliopiston museo. Rakennuksen suunnitteli Christopher Wren ja se rakennettiin vuosina 1678–1683 niitä esineitä varten, jotka Elias Ashmole oli lahjoittanut Oxfordin yliopistolle vuonna 1677. Osan esineistä Ashmole oli kerännyt itse, osan saanut perinnöksi. Kokoelmassa oli muinaisrahoja, kirjoja, kaiverruksia sekä kivi- ja eläinnäytteitä – joiden joukkoon kuului muun muassa täytetty drontti. Drontin jäännökset ovat nykyään esillä Oxfordin yliopiston luonnonhistoriallisessa museossa.


title: Ashmolean Museum

text: Kun museo sai uuden rakennuksen, Wrenin suunnittelemasta rakennuksesta tuli toimistotilaa "Oxford English Dictionaryn" toimituskunnalle.


title: Nuorten Miesten Kristillinen Yhdistys

text: Nuorten Miesten Kristillinen Yhdistys (NMKY, ”Namika”, ”Kristika”, ) on ekumeeninen järjestö, joka tarjoaa lapsille, nuorille ja aikuisille kristillisiin arvoihin pohjautuvaa laaja-alaista toimintaa avoimen jäsenyyden periaatteella.


title: Nuorten Miesten Kristillinen Yhdistys

text: NMKY toimii yli 125 maassa ja sillä on noin 11000 toimipistettä. Liikkeeseen kuuluu noin 60 miljoonaa jäsentä ja sillä on noin 700000 vapaaehtoista ja 96000 työntekijää. NMKY-liikkeen tunnuslause on ”että he kaikki olisivat yhtä!” (lainattu Jeesuksen ylipapillisesta rukouksesta, Johannes 17:21). Liikkeen perusti George Williams (1821–1905) Lontoossa kesäkuussa 1844 tarkoituksenaan saada nuoret miehet hyvien harrastusten pariin ja kiinnostumaan samalla kristinuskosta.


title: Nuorten Miesten Kristillinen Yhdistys

text: Nykyisin nimestään huolimatta liikkeen jäseninä on sekä miehiä että naisia: Suomessa 65 % noin 15 000 jäsenestä on miehiä ja yli 80 % alle 29-vuotiaita. Eri maiden NMKY:issä on noin 40 % naisjäseniä. Maailmanliiton johtokunnassa on vuosina 2006–2010 lievä naisenemmistö.


title: Nuorten Miesten Kristillinen Yhdistys

text: NMKY on maallikkoekumenian (”Ecumenism of the laity”) aloittaja. Vuonna 1855 perustetun NMKY:n Maailmanliiton perussääntö, ns. ”Pariisin baasis”, on maallikkoekumenian ensimmäinen julkilausuma.


title: Nuorten Miesten Kristillinen Yhdistys

text: NMKY-toiminta on monimuotoista, paikallisista oloista ja sen tarpeista nousevaa. Toiminta, toimipisteet ja toimintatavat vaihtelevat maanosittain, maittain ja paikkakunnittain.


title: Nuorten Miesten Kristillinen Yhdistys

text: Suomen NMKY-työn innoittaja oli ylioppilas, myöhemmin professori Arthur Hjelt. Helsingin NMKY perustettiin 17. marraskuuta 1889. Suomessa NMKY toimii noin 50 paikkakunnalla. Sillä on kaksi kansallista liittoa. Suomen NMKY:n Liitto ry on Maailmanliiton ja Euroopan NMKY:n jäsen. Suomen NMKY:n Urheiluliitto ry on liikuntakasvatus- ja urheilutoimintaa koordinoiva kansallinen toimija. Molempien kansallisten liittojen puheenjohtajana Suomessa toimii kirkkoherra Juha Vuorio. Suomen NMKY:n Liitto ry:tä johtaa kansallisena pääsihteerinä kasvatustieteen tohtori Juha Virtanen. Suomen NMKY:n Urheiluliitto ry:n toiminnanjohtaja on Risto Koikkalainen.


title: Nuorten Miesten Kristillinen Yhdistys

text: Liiton harjoittamaa henkistä toimintaa ovat muun muassa kulttuurityö, johon kuuluu kuoroja, orkestereja ja kaksi musiikkiopistoa. Lisäksi on koulutus- ja opintotoiminta sekä kansainvälinen työ. Kehitysyhteistyö on elintärkeä liikkeen leviämisen kannalta. Suomen NMKY:n pääprojektit ovat olleet vuodesta 1979 alkaen Gambiassa. YMCA-liike ylläpitää halpoja hotelleja, hospitseja ja nuorison suosimia retkeilymajoja.


title: Nuorten Miesten Kristillinen Yhdistys

text: NMKY-liike on aloittanut nuorisotyön ja liikuntakasvatuksen alueella uusia harrastemuotoja, kuten koripallo ja lentopallo. Hengellistä työtä tehdään ekumeenisessa hengessä.


title: Nuorten Miesten Kristillinen Yhdistys

text: NMKY-järjestöillä on monimuotoista nuorisotoimintaa, kuten harrastekerhoja, leirejä ja leirikeskuksia, sekä partiotoimintaa joka kuitenkaan ei ole suoranaisesti NMKY:n vaan Suomen partiolaiset ry:n alaista toimintaa. Suomen NMKY:n jäsenyhdistykset toteuttavat lukuisia sosiaaliprojekteja ja innovatiivisia päihdetyön hankkeita. Kaikessa toiminnassa pääpaino on lasten ja nuorten hyvinvoinnin lisäämisessä. Urheilun painopiste on junioritoiminnassa.


title: Victoria Abril

text: Victoria Abril (oik. Victoria Mérida Rojas, s. 4. heinäkuuta 1959 Madrid) on espanjalainen näyttelijä ja laulaja, joka teki ensiesiintymisensä elokuvamaailmassa vuonna 1975 ensi-iltansa saaneessa espanjalaiselokuvassa "Obsesión" ollessaan vain 16-vuotias.


title: Victoria Abril

text: Victoria Abril on työskennellyt monien kuuluisien espanjalaisohjaajien kanssa, joista ehkä merkittävimpiä ovat Pedro Almodóvar, Carlos Saura ja Vicente Aranda.


title: Victoria Abril

text: Victoria Abril on palkittu työstään parhaan naisnäyttelijän Goya-palkinnolla vuonna 1996 sekä samana vuonna myös Oso de Plata (Hopeinen karhu) -palkinnolla.


title: Girona

text: Girona () on Gironan maakunnan pääkaupunki Kataloniassa, Espanjassa. Se sijaitsee noin 100 kilometriä Katalonian pääkaupungista Barcelonasta koilliseen.


title: Girona

text: Girona on tärkeä kaupan ja varsinkin kulttuurin keskus. Sen historia roomalaisine, arabialaisine, juutalaisine ja kristillisine vaikutteineen on hyvin esillä myös kaupungin nykypäivässä, erityisesti sen arkkitehtuurissa.


title: Girona

text: Kaupungille tunnusomaista on sen vanhan kaupungin muuri, sekä kaupungin läpi virtaavan Onyar-joen (espanjaksi "Oñar") varrella kohoavat pastellinväriset, 1800-luvulla rakennetut asuintalot. Talot rakennettiin korvaamaan vuonna 1809 tuhoutuneita muurin osia.


title: Girona

text: Suuri osa kaupungin Rooman vallan ajalta peräisin olevasta muurista on kuitenkin säilynyt, ja se alkaa kaupungin pohjoisosasta, jossa vieläkin ovat nähtävissä suuret Rooman vallan aikaiset kivet, jotka aikanaan toimivat merkkipaaluina Via Augustan reitillä, joka yhdisti kaksi Rooman valtakunnan tärkeintä kaupunkia, Tarragonan (lat. Tarraco) ja Rooman.


title: Girona

text: Girona on historiansa aikana kokenut 34 eri taistelua, mistä syystä se saikin aikanaan lempinimekseen "La Ciudad de los Sitios", Piiritysten kaupunki.


title: Girona

text: Girona on jo 300-luvulta lähtien ollut merkittävä kaupunki Kataloniassa. Jo noista ajoista lähtien kaupunki on ollut myös kreivikunta ja hiippakunta.


title: Girona

text: Rooman vallan aikana Girona kuului Tarragonan kaupungin johtaman Tarraconensis-siirtokuntaan ja tunnettiin latinankielisellä nimellä Gerunda.


title: Girona

text: Girona on ollut myös arabivallan eli maurien vallan alla, kaikkiaan 67 vuotta, ja valtakausi päättyi vuonna 785, kun Kaarle Suuren frankkijoukot kukistivat maurit (espanjaksi "moro"). Arabivaikutus säilyi tämänkin jälkeen, ja 800-luvulla Girona toimi eräänlaisena kristinuskon ja islamin välisenä rajapaikkana.


title: Girona

text: Gironan romaanisen katedraalin rakentaminen aloitettiin vuonna 1015, ja se valmistui jo 1036. Vuonna 1285 Gironasta tuli jälleen taistelutanner, kun ranskalaiset hyökkäsivät Aragonin valtakuntaa (nyk. Aragonia) vastaan. Ranskan joukot kuitenkin kärsivät tappion, johon ilmeisesti myös samoihin aikoihin riehuneella rutolla oli vaikutuksensa.


title: Girona

text: Vuonna 1809 Napoléonin armeija piiritti Gironaa yhdeksän kuukauden ajan. Piirityksen aikana tuhansia kaupungin asukkaita kuoli ja osa kaupungin muurista tuhoutui. Sekä kaupungin edellä mainittu lempinimi että vanhan kaupungin lempinimi, "La Força" (voima), ovat peräisin juuri tältä ajalta. Vanhan kaupungin katsottiin kestäneen niin monet taistelut, että se ansaitsi kyseisen lempinimen.


title: Girona

text: 1800-luvun aikana kaupunki alkoi kasvaa ja erityisesti jokivarrelle rakennettiin paljon. Vaikka kaupungin asukasluku, vajaa 100 000 (2015), on espanjalaisittain aika pieni, Girona on kuitenkin maakunnan pääkaupunki. Nykyisin sitä pidetäänkin Katalonian tärkeimpänä kaupunkina Barcelonan jälkeen.


title: Girona

text: Gironan tärkeimpiä nähtävyyksiä ovat vanha kaupunki "Barri Vell", Sant Feliun kirkko, arabialainen kylpylä, juutalainen kaupunginosa, katedraali, taidemuseo ja historiallinen museo. Mainitsemisen arvoinen on myös raunioilla kasvava puutarha Jardins de la Francesa ("ranskattaren puutarhat").


title: Girona

text: Sant Feliun (espanjaksi "San Félix") kirkko oli kaupungin ensimmäinen kirkko, ja sen rakennustyöt aloitettiin jo 1300-luvulla.


title: Girona

text: Arabialainen kylpylä, "Banys àrabs", ei nimestään huolimatta ole arabien, vaan roomalaisten rakentama. Kylpylä rakennettiin kuningas Alfonso II:n määräyksestä 1100-luvun lopulla. Ranskalaiset lähes tuhosivat rakennelmat, ja ne rakennettiin uudestaan 1200-luvun lopulla. Asiakirjojen mukaan kylpylä oli julkinen vuoteen 1366 asti.


title: Girona

text: Juutalainen kaupunginosa, "el call", on merkkinä kaupungin ja koko Katalonian kokemasta juutalaisvaikutuksesta. Sekä Barcelonan että Gironan väestöstä noin 10 prosenttia oli juutalaisia, ja heillä oli merkittävä yhteiskunnallinen asema niin tiede- ja lakimiehinä kuin kauppiainakin. Juutalaiset kuitenkin karkotettiin Gironasta ja koko Espanjasta vuonna 1492 Espanjan "katolisten kuninkaiden" ("los reyes católicos"), Isabellan ja Ferdinandin määräyksestä. Juutalaisten entinen synagoga toimii nykyisin katalonianjuutalaisten kulttuurin ja historian tutkimuskeskuksena ja museona ("el Centre Bonastruc Ça Porta").


title: Girona

text: Pääosin goottilainen katedraali on varsinaiselta nimeltään Santa Marían katedraali, tosin se tunnetaan paremmin nimellä Gironan katedraali. Vaikka valtaosa katedraalista onkin goottilaista tyyliä, siinä on myös jonkin verran romaanisia piirteitä, ja sen julkisivu on barokkityyliä.


title: Girona

text: Katedraalin museon merkittävin esine on myös kristillisen kulttuurin kannalta merkittävä aarre, vuodelta 975 peräisin oleva värikuvitettu käsikirjoitus, joka kommentoi Johanneksen ilmestyksen apokalypsiä. Käsikirjoitus tunnetaan sen lähteen eli munkki Beato de Liébanan nimellä.


title: Girona

text: Gironan tyypillisiä elinkeinoja ovat eri viljalajien sekä viinin ja perunoiden viljely; näitä tärkeämpinä kuitenkin kauppa ja kulttuuri. Girona on myös tärkeä turistikohde. Myös tekstiiliteollisuudella, paperi- ja metalliteollisuudella sekä graafisen alan teollisuudella on Gironassa jalansijansa.


title: Los Ángeles (Chile)

text: Los Ángeles on kaupunki Biobíon alueella Chilessä. Se on tunnettu erityisesti vesivoimaloistaan ja turistinähtävyyksistään.


title: Los Ángeles (Chile)

text: Vuonna 2002 siellä oli 117 972 asukasta.


title: Luganville

text: Luganville on kaupunki Vanuatun saaristovaltiossa, Tyynellä valtamerellä. Se sijaitsee Espiritu Santon saarella, Sanman maakunnassa. Luganvillen asukasluku vuonna 2010 oli noin 13 800. Se tekee siitä asukasluvultaan valtion toiseksi suurimman kaupungin.


title: Espiritu Santo

text: Espiritu Santo on saari Vanuatun saaristovaltiossa. Sanman maakuntaan kuuluva saari on Vanuatun saarista pinta-alaltaan suurin. Sen pinta-ala on 3 942,86 neliökilometriä ja siellä on vuoden 2009 väestönlaskennan mukaan 39 606 asuksta. Heistä yli kolmasosa asuu Luganvillessä, joka on Espiritu Santon suurin ja koko Vanuatun toiseksi suurin kaupunki.


title: Espiritu Santo

text: Saari sijaitsee 120 kilometriä Vanua Lavasta lounaiseen. Ensimmäiset eurooppalaiset kävivät saarella 1600-luvulla.


title: Giovanni Bosco

text: Giovanni Bosco (1815-1888) oli italialainen pappi, joka perusti ammattikoulun ja suojapaikan Torinoon köyhille ja laiminlyödyille pojille. Hänet on julistettu pyhäksi vuonna 1934.


title: Giovanni Bosco

text:
Bosco kasvoi itse köyhissä oloissa, sai uskonnollisen herätyksen ja ymmärsi, että voi vaikuttaa muihin nuoriin kun yhdisti opetuksen ja saarnaamisen viihteeseen. Hän houkutteli kuulijoita ympärilleen tasapainotempuilla.
Hän perusti myöhemmin myös salesiaanien sääntökunnan ja Marian tyttäret -nimisen naisjärjestön auttamaan kodittomia tyttöjä. Lisäksi hän huolehti useiden kirkkojen rakentamisesta Italiaan. Salesiaanien sääntökunta on yli 400 000 jäsenellään provinsseineen suurimpia sääntökuntia maailmassa ja se ylläpitää noin tuhatta ammattikoulua, poikakotia ja opettajaseminaaria. Giovanni Boscon muistopäivää vietetään 31. tammikuuta.


title: Ipoh

text: Ipoh on kaupunki Malesiassa, Malakan niemimaalla. Se on Perakin osavaltion pääkaupunki ja Malesian kolmanneksi suurin kaupunki. Kaupungin asukasluku on 705 000. Ipoh sijaitsee Kuala Lumpurista noin 200 kilometriä pohjoiseen.


title: Ipoh

text: Kaupunki on syntynyt tinakaivosten ympärille ja sitä ympäröivät maailman rikkaimpiin kuuluvat tinaesiintymät. Ipoh perustettiin 1890-luvulla, kun Taipingin kaupungista siirrettiin kaivostoiminta Ipohiin. Tinakaivosten myötä alueelle muutti runsaasti kiinalaisväestöä ja nykyäänkin etnisesti kiinalaiset muodostavat väestön enemmistön. Ipohin asukkaista noin 40% on Malesian kiinalaisia. Malaijeja on runsaat 35% ja intialaisia noin 15%.


title: Sabah

text: Sabah on Malesian toiseksi suurin osavaltio. Se sijaitsee Itä-Malesiassa, Borneon saaren koillisosissa. Osavaltion pääkaupunki on Kota Kinabalu. Sabah rajoittuu lännessä Sarawakin osavaltioon ja etelässä Indonesialle kuuluvaan Kalimantaniin. Osavaltion pinta-ala on 73 631 neliökilometriä ja asukasluku noin 3 117 000. Osavaltion pääkaupunki on 300 000 asukkaan Kota Kinabalu.


title: Sabah

text: Sabah on historiallinen osa Brunein sulttaanikuntaa. Nykyinen Sabah käsittää alueen, joka oli 1800-luvun lopussa muodostunut brittiläinen protektoraatti Pohjois-Borneo. Pohjois-Borneo muodostettiin 1880-luvulla kun britannialaiset hankkivat alueluovutuksia aluetta tuolloin hallinneilta Brunein ja Sulun sulttaanikunnilta. Alueen alkuperäisväestö ei hyväksynyt ulkomaalaisten valtaa ja brittihallintoa vastaan nousi kapinoita. Kansannousua johti Mat Salleh, jota pidetään Sabahin historiassa yhtenä maan kansallissankareista. Mat Salleh itse sai surmansa vuonna 1900. 1910-luvulla nousseet uudet kapinat vaikuttivat siihen, että brittiläiset ottivat alueen päätöksentekoon mukaan paikallisia 1920-1930-luvuilla.


title: Sabah

text: Toisen maailmansodan jälkeen Sabahista tehtiin brittien Pohjois-Borneon kruununsiirtomaa. Vuonna 1957 Malaijan liittovaltio itsenäistyi Britanniasta ja vuonna 1963 Borneolla sijainneet Sabah ja Sarawak liittyivät Malaijan pääministerin Tunku Abdul Rahmanin ehdottamaan valtioliittoon yhdessä Singaporen kanssa. Borneon pohjoisten alueiden liittäminen Malesiaan laukaisi myös levottomuuksia, sillä Indonesia ja Filippiinit eivät hyväksyneet Sabahin ja Sarawakin liittämistä Malesiaan. Filippiinit katsoi että Sabah oli historiallinen osa Filippiinejä, sillä aluetta oli aiemmin hallinnut Filippiineihin kuuluva Sulun sulttaanikunta. Indonesia taas halusi pitää maat omassa vaikutuspiirissään. Malesian perustamisesta seurasi Indonesian ja Malesian välinen konfrontaatio. Levottomuudet saatiin lopulta kukistettua Brittiläisen Kansainyhteisön tuella.


title: Sabah

text: Sabahia ympäröivät Etelä-Kiinan meri, Sulunmeri ja Celebesinmeri. Etelässä alue rajoittuu Sarawakiin ja Indonesiaan. Osavaltion pinta-alasta suuri osa on trooppista sademetsää. Metsäluonto on monin paikoin tuhoutunut laajoista hakkuista johtuen. Jäljellä on kuitenkin laajoja metsäalueita, jotka asuttavat uhanalaisia eläinlajeja, kuten borneonorankeja ja monia muita apinalajeja, sekä äärimmäisen uhanalaisia sumatransarvikuonoja.


title: Sabah

text: Osavaltion sisämaa on vuoristoista ja Banjaran Crocker -vuoristo jakaa osavaltion kahtia. Sabahissa sijaitsevassa Kinabalun kansallispuistossa sijaitsee Kaakkois-Aasian korkein vuori, 4 095 metriä korkea Kinabalu. Sabahissa sijaitsee myös Malesian ainoa toimiva tulivuori, Bombalai. Sen edellistä purkautimisajankohtaa ei tiedetä varmasti, mutta todennäköisesti edellinen purkaus on tapahtunut noin 27 000 vuotta sitten. Osavaltion pisin joki on 560 km pitkä Kinabatangan.


title: Sabah

text: Sabahin väestö on etniseltä taustaltaan monimuotoinen ja alueella asuu monia heimoja. Suurin väestöryhmä ovat Kadazan-Dusunit, joita on 25% Sabahin väestöstä. Bajauväestöä on 10% ja murutväestöä 5%, Brunein malaijeja 5%, muuta malaijiväestöä 20% ja kiinalaisia 9%.


title: Sabah

text: Naapuriosavaltio Sarawakin tavoin Sabah ei ole sulttaanikunta, kuten Malakan niemimaalla sijaitsevat Malesian osavaltiot, vaan alueen johdossa on kuvernööri, jonka maan kuningas nimittää virkaansa nelivuotiskaudeksi.


title: Banjarmasin

text: Banjarmasin on kaupunki Indonesiassa. Se sijaitsee Borneon saarella ja on Etelä-Kalimantanin provinssin pääkaupunki. Banjarmasinin tärkeimpiin vientituotteisiin kuuluu muun muassa kumi. 1300-luvulla kaupunki oli osa Majapahitin kuningaskuntaa. Banjarmasin oli Alankomaiden hallussa vuodesta 1787 Indonesian itsenäistymiseen saakka. Vuoden 2000 väestönlaskennassa kaupungin väkiluku oli 527 724, vuoden 2010 arvio oli 612 000.


title: Etelä-Kalimantan

text: Etelä-Kalimantan (indonesiaksi "Kalimantan Selatan") on provinssi Indonesiassa. Se sijaitsee Borneon saaren eteläisellä rannikolla, Jaavanmeren rannalla. Se on pinta-alaltaan pienin viidestä Kalimantanin provinssista. Etelä-Kalimantanin suurin kaupunki ja pääkaupunki on Banjarmasin.


title: Etelä-Kalimantan

text: Provinssissa on yhteensä noin 3 545 100 asukasta (vuonna 2010) ja sen pinta-ala on 38 744 neliökilometriä.


title: Etelä-Kalimantan

text: Etelä-Kalimantanin alue ja sen pääkaupunki Banjarmasin olivat keskeinen osa 1500-luvulla muodostunutta Banjarin sulttaanikuntaa.


title: Siankuonolepakko

text: Siankuonolepakko eli kimalaislepakko ("Craseonycteris thonglongyai") on pienlepakoiden alalahkoon kuuluva lepakkolaji. Se on yksi maailman pienimmistä nisäkkäistä ja painaa vain noin kaksi grammaa. Se kilpailee etruskipäästäisen kanssa maailman pienimmän nisäkkään tittelistä: etruskipäästäinen painaa vähemmän, mutta siankuonolepakolla on pienempi kallo. Siankuonolepakon kyynärvarsi on 2,2-2,6 cm.


title: Siankuonolepakko

text: Siankuonolepakko on heimonsa Craseonycteridae ainoa tunnettu laji ja elää pienellä alueella Länsi-Thaimaassa. Se on yksi maailman uhanalaisimmista nisäkkäistä.


title: Siankuonolepakko

text: Laji elää 10-15 lepakon ryhmissä luolissa. Ne saalistavat iltahämärässä puiden latvojen yläpuolella.


title: San Marinon Grand Prix

text: San Marinon Grand Prix oli Formula 1 -luokan osakilpailu, joka ajettiin nimestään huolimatta aina Autodromo Enzo e Dino Ferrarin moottoriradalla Imolassa Italiassa. Itse San Marinossa ei ole koskaan ajettu yhtään Formula 1 -osakilpailua.


title: San Marinon Grand Prix

text: Ensimmäinen San Marinon GP järjestettiin kaudella 1981. Kilpailu putosi Formula 1 -sarjasta kaudeksi 2007.


title: Kilta

text: Kilta voi tarkoittaa ainakin seuraavia:


title: Tim Montgomery

text: Tim Montgomery (s. 25. tammikuuta 1975) on entinen yhdysvaltalainen pikajuoksija.


title: Tim Montgomery

text: Atlantan olympialaisissa Montgomery saavutti pikaviestissä hopeaa juostuaan alkuerissä Yhdysvaltain joukkueessa. Sydneyn olympialaisissa hän voitti pikaviestissä kultaa juostuaan jälleen alkuerissä Yhdysvaltain joukkueessa. Maailmanmestaruuskisoista Montgomeryllä on kultaa pikaviestissä Sevillasta 1999 ja pronssia 100 metriltä Ateenasta 1997. Montgomery voitti myös hopeaa Edmontonin MM-kisoista 2001, mutta mitali otettiin häneltä myöhemmin pois dopingin takia. Lissabonin MM-hallikisoissa Montgomery juoksi hopealle 60 metrin juoksussa. 14. syyskuuta 2002 Montgomery juoksi 100 metrin maailmanennätyksen 9,78, mutta ennätys poistettiin tilastoista myöhemmin dopingin vuoksi.


title: Tim Montgomery

text: Montgomeryn epäiltiin olleen tekemisissä kiellettyjä aineita valmistaneen BALCO-laboratorion kanssa ja siten itsekin käyttäneen dopingia. Hän ei kuitenkaan koskaan jäänyt kiinni dopingtestissä. Myöhemmin Montgomery kuitenkin myönsi käyttäneensä dopingia ja vuonna 2005 hän sai kahden vuoden kilpailukiellon. Samalla myös Montgomeryn kaikki tulokset 31. maaliskuuta 2001 lähtien hylättiin ja näin Montgomery menetti myös syyskuussa 2002 juoksemansa maailmanennätyksen. Kilpailukiellon saamisen jälkeen Montgomery lopetti uransa. Marraskuussa 2008 Montgomery tunnusti käyttäneensä testosteronia ja kasvuhormonia jo ennen Sydneyn kesäolympialaisia 2000.


title: Tim Montgomery

text: Montgomery oli naimisissa Sydneyn olympialaisten kolminkertaisen olympiavoittajan Marion Jonesin kanssa mutta he erosivat vuonna 2005. Heillä on yksi lapsi. Toukokuussa 2008 Montgomery tuomittiin 46 kuukaudeksi vankeuteen osallisuudestaan šekkipetokseen. Heinäkuussa 2008 hänet todettiin syylliseksi heroiinin välitykseen ja lokakuussa 2008 hänet tuomittiin viideksi vuodeksi vankeuteen.


title: Pohjois-Sulawesi

text: Pohjois-Sulawesi () on Sulawesin saarella sijaitseva Indonesian provinssi. Se sijaitsee saaren pohjoisimmassa osassa. Sen pohjoispuolella on Celebesinmeri ja eteläpuolella Molukkienmeri. Pohjois-Sulawesin ainoa naapuriprovinssi on Gorontalo. Pohjois-Sulawesin pääkaupunki on Manado. Pääkaupungin edustalla Manadonlahdella sijaitsee Bunakenin kansallispuisto. Bunakenin suojeltua saarta ympäröi koralliriutta, mikä on tehnyt siitä suositun sukelluskohteen.


title: Pohjois-Sulawesi

text: Pohjois-Sulawesin asukasluku on noin 2 249 300 (vuonna 2010) ja pinta-ala 13 852 neliökilometriä. Alueen kansoista runsasväkisimmät ovat Minahasanit, Sangirit ja Mongondowt. Suurin osa Minahasa-väestöstä on kristittyjä, mutta provinssin alueella on myös hindulaisvähemmistö.


title: Ihmisaalto

text: Ihmisaalto on sodankäynnissä jalkaväen tekemä suora hyökkäys vihollisen puolustusasemiin. Hyökkäyksessä joukot etenevät kohti puolustajaa ilman suojaa suurissa osastoissa luottaen lukumääräiseen ylivoimaan sekä ihmisaallon liikevaikutukseen. Ihmisaaltotaktiikka saattaa johtaa suuriin tappioihin hyökkäysryhmityksen altistuessa vihollisen asevaikutukselle. Ihmisaaltohyökkäys on tyypillinen huonosti varustautuneen, huonosti koulutetun tai yksinomaan lukumääräiseen ylivoimaansa luottavan armeijan taktiikka. Se on taktiikkana hyvin vanha, ja antiikin barbaarikansojen sotalaumahyökkäykset Rooman legioonia tai hellenistisiä falangeja vastaan voidaan rinnastaa ihmisaaltoihin.


title: Ihmisaalto

text: Ihmisaallon eräs määritelmä on suuren tiheän jalkaväkiosaston tekemä hyökkäys, jota ei yritetäkään naamioida tai suojata. Hyökkäys suoritetaan usein suurella, lähinnä vain lähitaisteluun varustetulla sotilasjoukolla suorana rintamahyökkäyksenä vihollisen puolustusasemiin. Hyökkäystä saattaa edeltää tulivalmistelu, jonka jälkeen jalkaväki ryntää kohti vihollista, pyrkien lähitaisteluun vihollisen kanssa. Ihmisaaltohyökkäyksen onnistuminen vaatii hyökkääjältä nopeutta ja riittävän määrän sotilaita on päästävä vihollisen asemiin ennen vastatoimia. Ihmisaaltotaktiikka vaatii johtoa, joka kykenee hallitsemaan ja motivoimaan siihen osallistuvan aseellisen joukon.


title: Ihmisaalto

text: Ensimmäisessä maailmansodassa käytettiin paljon ihmisaaltojen tapaisia massahyökkäyksiä, jotka kuitenkin epäonnistuivat usein, sillä sotilaat olivat helppo kohde konekiväärin, ja tykistön kaltaisille moderneille aseille hyökätessään avomaastossa kohti vihollisen juoksuhautoja, ja tappiot olivat usein hirvittäviä. Sodan aikana kehitettiin muita tekniikoita vihollisen asemiin etenemiseksi, muun muassa Hutier-taktiikka ja panssarivaunut.


title: Ihmisaalto

text: Puna-armeija taisteli talvisodassa ihmisaalloin suomalaisia vastaan ja myöhemmin itärintamalla Saksan joukkoja vastaan toisessa maailmansodassa. Myös Japani käytti ihmisaaltoja itsemurhahyökkäyksissä, ”banzai-rynnäköissä”, Yhdysvaltain joukkoja vastaan toisessa maailmansodassa.


title: Ihmisaalto

text: Pohjois-Korean ja Kiinan armeijat käyttivät ihmisaaltoja Korean sodassa.


title: Ihmisaalto

text: 1950-luvulla Việt Minh käytti menestyksellä ihmisaaltoja ranskalaisia vastaan Điện Biên Phủn taistelussa. Sama taktiikka epäonnistui Khe Sanhin taistelussa amerikkalaisia vastaan 1968; Yhdysvaltain merijalkaväki kykeni torjumaan ihmisaallot.


title: Ihmisaalto

text: Irakin–Iranin sodassa Iran käytti ihmisaaltohyökkäyksiä jotka tuottivat massiivisia tappioita iranilaisille. Iranin ihmisaaltohyökkäykset usein koostui heikosti aseistautuneista tai jopa aseettomista sotilaista, Iran käytti myös teini-ikäisiä ja jopa lapsisotilaita ihmisaaltohyökkäyksissä.


title: Juomapeli

text: Juomapeli on seuraleikki, jossa tarkoituksena on ottaa huikka, kun televisiossa tapahtuu jotakin toistuvaa tai ennalta-arvattavaa. Juomapeleissä ei ole välttämättä selkeästi määriteltyä voittajaa. Niitä ei myöskään pelata vakavasti, vaan olennaista on alkoholin juominen, kanssakilpailijoiden juottaminen ja yhteinen hauskanpito.


title: Juomapeli

text: Mistä tahansa suositusta elokuvasta tai tv-sarjasta saa juomapelin kirjaamalla ylös siinä esiintyviä kliseitä ja nauttimalla juomaa niiden kohdalla. Useista suosituista elokuvista ja tv-sarjoista sekä muista ohjelmista on kehitetty juomapelejä. Tällaisia juomapelejä on kehitetty ainakin MacGyveristä, Tähtien sodasta ja Linnan juhlista.


title: Juomapeli

text: Myös esimerkiksi shakin voi muuttaa juomapeliksi nauttimalla nappuloiden lyömisen yhteydessä alkoholia. Joissain teekkareiden juomapeleissä yllätysbonuksena on alkoholijuomasta liivatteella hyydytetty ja makkarapaloilla hyöstetty "juoma" jota joukkue nauttii pelinappuloiden saapuessa tiettyihin kohtiin pelilaudalla.


title: Kiltalaitos

text: Kiltalaitos on keskiajalla syntynyt, erityisesti uskonnolliseen elämään keskittyneiden kiltojen yhdessä muodostama kokonaisuus. Käsitteellisesti se on osittain päällekkäinen ammattikuntalaitoksen kanssa. Ammattikunnat saattoivat organisoitua kiltojen tavoin, niiden yhteiskunnallinen ja kulttuurinen merkitys on kuitenkin aivan toisenlainen. Joissakin kielissä kiltaa ja käsityöläisten ammattikuntaa tarkoittava sana on sama (esimerkiksi englannin "guild").


title: Kiltalaitos

text: Suomen keskiajalta tunnetaan 17–18 kiltaa. Niistä seitsemän toimi maaseudulla. Keskiajan kiltalaitoksella ei ilmeisesti ollut erityistä suhdetta kaupankäyntiin; sen sijaan killat toimivat ennen kaikkea sosiaalisen elämän keskuksina, käräjien viettopaikkoina ja uskonnollisten juhlien järjestäjinä. Kiltojen keskeinen toimintamuoto olikin suojeluspyhimyksen kunniaksi järjestettyjen pitojen viettäminen. Olaus Magnuksen mukaan ne kestivät kolme päivää. Kiltojen tehtävänä oli myös rauhantilan ylläpitäminen varsinkin maaseudulla. Pohjoismaissa säilyneissä kiltojen säännöissä keskitytäänkin pitkälti hillitsemään oluenjuonnista aiheutuneita ongelmia.


title: Kiltalaitos

text: Kaupunkikiltojen mahdollisista taloudellisista yhteyksistä on Suomen osalta mahdollista esittää vain arveluita. Esimerkiksi Turun killat olivat kaikki enemmän tai vähemmän yhteydessä Turun tuomiokirkkoon. Suojeluspyhimysten perusteella on pyritty esittämään arveluita, että esimerkiksi Nikolauksen kilta olisi ollut nimenomaan kauppiaiden kilta.


title: Kiltalaitos

text: Kiltalaitos kiellettiin Ruotsissa vuonna 1544 Västeråsin valtiopäivillä juuri sen katolilaisuuden vuoksi. Kiltojen omaisuus takavarikoitiin kruunulle.


title: Prince

text:
Prince (oik. Prince Rogers Nelson; 7. kesäkuuta 1958 Minneapolis, Minnesota, Yhdysvallat – 21. huhtikuuta 2016 Chanhassen, Minnesota) oli yhdysvaltalainen laulaja-lauluntekijä, muusikko ja multi-instrumentalisti. Hänet tunnettiin myös symbolilla , jolle ei löydy ääntämisasua sekä nimellä The Artist Formerly Known as Prince (suom. "Artisti joka tunnettiin ennen nimellä Prince"), josta nimi lyhennettiin sanojen ensimmäisten kirjainten mukaan muotoon TAFKAP. Hän käytti myös yksinkertaisemmin nimeä The Artist. Princen musiikki ulottuu useille osa-alueille: funk, rhythm and blues, pop, rock, soul, hip hop ja jazz, ja häneen henkilöityy käsite Minneapolis-soundi. Prince oli merkittävä erityisesti mustan rytmimusiikin kehittäjänä, mutta myös popin ja rockin saralla. Hän voitti urallaan Grammyn seitsemän kertaa, sekä Golden Globen ja Oscarin. Hänen levyjään on myyty kansainvälisesti noin 100 miljoonaa kappaletta, mikä tekee hänestä yhden maailman myydyimmistä artisteista.
Prince kirjoitti oman tuotantonsa lisäksi kappaleita monille muillekin artisteille ja yhtyeille. Tunnetuimpia muiden esittämiä Prince-sävelmiä ovat Sinéad O’Connorin ”Nothing Compares 2 U” ja Chaka Khanin ”I Feel for You”. Prince oli multi-instrumentalisti ja soitti täten monilla levytyksillään itse kaikki instrumentit. Hänellä oli kuitenkin kaksi tunnettua taustayhtyettä, The Revolution 1980-luvulla ja The New Power Generation 1990-luvulla. Prince valittiin Rock and Roll Hall of Famen jäseneksi vuonna 2004.
Vuosina 1993–2000 Prince tunnettiin symbolilla, jolle ei ole ääntämisasua. Epävirallisesti hänestä käytettiin nimiä ”The Artist” ja ”The Artist Formerly Known as Prince”. Nimenmuutos johtui Princen ja levy-yhtiö Warnerin välisestä kiistasta, joka oli hiertänyt heidän välejään 1980-luvulta lähtien. 2000-luvun alussa Prince lopetti yhteistyön Warnerin kanssa ja ryhtyi taas käyttämään nimeä Prince.


title: Prince

text: Prince ryhtyi soittamaan eri instrumentteja jo hyvin nuorena, ja hänestä tuli myöhemmin multi-instrumentalisti. Ensimmäisen yhtyeensä Prince perusti 15-vuotiaana. Prince ihaili nuorena suuresti Sly and the Family Stonea, James Brownia, Elvis Presleytä ja Jimi Hendrixia. Esiintymiskokemusta hän sai opiskellessaan Minnesotan tanssiteatterissa. 18-vuotiaana Prince teki ensimmäisen demonsa Minneapolisin studiossa.


title: Prince

text: Vuonna 1978 Prince solmi levytyssopimuksen Warner Brosin kanssa. Prince lähetti demonsa useille levy-yhtiöille ja kaikki olivat kiinnostuneita, mutta vain Warner suostui siihen, että yhtiölle tuntematon mies tuottaa levynsä itse ja soittaa levyllä kaikki instrumentit. Tarina kertoo, että haastatellessaan Princeä ensimmäisen demon tiimoilta Warnerin pomot eivät meinanneet uskoa, että Prince on tehnyt sen kokonaan itse. He kehuivat aluksi Princeä laulajana ja halusivat tietää, ketkä muusikot soittavat demolla. Vastaus kuului: "Prince". Haastattelijat toistivat kysymyksensä, kun eivät tajunneet, ettei demolla ole muita soittajia Princen lisäksi. Lopulta Prince sai levy-yhtiön käsittämään, että hän soittaa demolla itse kaiken. Tämän jälkeen Warner halusi saman tien tehdä sopimuksen.


title: Prince

text: Ensimmäisen albumin nimi oli "For You", ja se ilmestyi 7. huhtikuuta 1978. Prince paitsi soitti levyllä kaikki instrumentit myös tuotti sen. "Soft and Wet" -kappaleen sanoittamiseen osallistui myös Chris Moon, mutta muuten kaikki kappaleet olivat Princen käsialaa. Levy myi kohtuullisesti ja "Soft and Wetista" tuli pieni hitti.


title: Prince

text: Seuraava albumi "Prince" (1979) tuotti hitin "I Wanna Be Your Lover". Single nousi Yhdysvaltain singlelistan sijalle #11, ja ykköseksi r&b-listalla. Albumikin menestyi hyvin, ja Princen nimi alkoi tulla tunnetuksi Yhdysvalloissa. Prince esitti "I Wanna Be Your Lover"- ja "Why You Wanna Treat Me So Bad" -kappaleet American Bandstand-show’ssa silloisen yhtyeensä kanssa. Kappaleesta "I Feel For You" tuli myöhemmin jättihitti Chaka Khanin esittämänä.


title: Prince

text: Princen musiikillisen kultakauden ensimmäisenä albumina pidetään vuoden 1980 "Dirty Mindia". Levy oli monipuolinen kokonaisuus, jossa soi vahvasti funk, New Wave, rock ja pop. Se oli musiikillisesti kunniahimoinen työ, jonka myötä Prince alkoi saavuttaa arvostusta musiikkikriitikoiden kirjoituksissa. Levy ei kuitenkaan myynyt kovin hyvin, sillä sen tekstit olivat hyvin seksuaalisia ja provosoivat suurta yleisöä. Sama ongelma oli seuraavana vuonna ilmestyneellä "Controversylla", jonka nimikappale tosin menestyi jenkkilistalla. Prince lähestyi kuitenkin lopullista läpimurtoaan.


title: Prince

text: Vuonna 1982 ilmestynyt levy, "1999" tuotti Princen ensimmäisen Top-10-hitin. "Little Red Corvette" nousi Yhdysvaltain listan sijalle #6. Menestystä lisäsi kappaleeseen tehty musiikkivideo, joka teki Princestä yhden ensimmäisistä mustista artisteista, jotka pääsivät MTV:n soittolistalle. Prince saavutti kansainvälistä suosiota ensimmäistä kertaa urallaan. Nimikappale nousi myöhemmin brittilistan sijalle #2, ja Yhdysvalloissa sijalle #12. "Delirious" oli Princen toinen USA:n Top-10 hitti noustessaan listasijalle #8. Levyn nimikappale pääsi sekin myöhemmin MTV:lle. "1999:stä" tuli vuoden 1983 viidenneksi myydyin levy kansainvälisesti.


title: Prince

text: Vuonna 1984 Prince räjäytti lopullisesti pankin. Uusi albumi, "Purple Rain" oli Princen ensimmäinen yhteistyö The Revolution -yhtyeen kanssa. Se oli myös soundtrack samannimiseen elokuvaan, josta tuli vuoden suurimpia kassamagneetteja. "Purple Rain" -elokuvassa Prince esiintyy osana The Revolution -yhtyettä.


title: Prince

text: Elokuva keräsi pelkästään Amerikassa yli 80 miljoonaa katsojaa. "Purple Rain" -albumi nousi listoille ympäri maailman ja on myynyt yli 20 miljoonaa kappaletta. Ensimmäinen single "When Doves Cry" oli vuoden 1984 myydyin, ja sitä seurasivat pian hitit "Let’s Go Crazy", "Purple Rain" ja "I Would Die 4 U". Käytännössä levyn muutkin kappaleet olivat hittejä, sillä ne saivat poikkeuksellista kansainvälistä huomiota "Purple Rain" -elokuvan myötä.


title: Prince

text: "Purple Rain" oli myynti- ja arvostelumenetys. Kriitikot jakoivat sille ylistyssanoja ja varsinkin "When Doves Cry" -kappaletta pidettiin uraauurtavana. Prince korjasi vuoden 1984 gaaloissa paitsi Grammyt myös elokuvapalkinto Oscarin Purple Rain -elokuvan tunnuskappaleesta. Samana vuonna startannut Purple Rain -kiertue kesti lähes kaksi vuotta ja päättyi 1985 Minneapolisiin.


title: Prince

text: Seuraava albumi, "Around the World in a Day" ilmestyi 22. huhtikuuta 1985. Prince ei lähtenyt sen myötä kiertueelle, sillä hän halusi keskittyä promootioon ja musiikkivideoihin. Samana vuonna Prince lopetti kuitenkin kokonaan haastattelujen antamisen kyllästyessään lopullisesti mediaan. "Around the World in a Day" ei yltänyt Purple Rainin myyntilukuihin, mutta menestyi silti hyvin. "Raspberry Beret"- ja "Pop Life" -kappaleista tuli hittejä. Musiikillisesti levy oli hieman haastavampi kuin edeltäjänsä, ja Prince otti sillä aiempaa enemmän vaikutteita psykedeelisestä musiikista.


title: Prince

text: Vuonna 1986 ilmestyi uusi Prince-elokuva, mustavalkoinen "Under the Cherry Moon". Sen soundtrackina toimi uusi levy nimeltä "Parade", jonka singlestä "Kiss" tuli saman tien hitti. Samalla kun "Kiss" oli ykkösenä Yhdysvaltain listalla, sijalla kaksi oli Banglesin "Manic Monday", jonka Prince oli kirjoittanut Banglesille salanimellä Chistopher. Tämä teki Princestä popmusiikin historian viidennen laulunkirjoittajan, jolla on ollut kaksi Top-10 hittiä samanaikaisesti Yhdysvaltain singlelistalla. Muut singlet eivät menestyneet yhtä hyvin. Prince ja The Revolution lähtivät samana vuonna massiiviselle Parade-kiertueelle, joka päättyi Japaniin. Kiertueen jälkeen Princen yhtye The Revolution hajosi erimielisyyksiin.


title: Prince

text: Vuonna 1987 ilmestyi Princen mestariteoksena pidetty tuplalevy, "Sign o' the Times". Albumi sai hullaantuneen vastaanoton kriitikoiden piirissä, ja se voitti muun muassa Pazz & Jopin arvostetun vuosipalkinnon. Levy oli hyvin monipuolinen kokonaisuus ja sitä pidetään usein Princen kultakauden huipentumana. Sign o' the Times -kiertueen avauskonsertsta tehtiin arvostettu konserttielokuva, joka on julkaistu myöhemmin DVD:llä. Albumilta julkaistiin singlet "Sign o' the Times", "U Got the Look" ja "I Could Never Take the Place of Your Man", joista kahteen ensimmäiseen tehtiin myös musiikkivideot. Revolution-yhtyeensä hajoamisen jälkeen Prince palasi "Sign o' the Timesilla" takaisin ensimmäisten levyjensä tyyliin soittaa kappaleilla itse kaikki instrumentit. Albumilla vieraili puhaltajia joissakin kappaleissa ja muutama muu muusikko, mutta muuten levy oli kokonaan Princen kirjoittama, tuottama, soittama ja laulama. "Time Out Magazine" valitsi "Sign o' the Timesin" vuonna 1989 maailman kaikkien aikojen parhaaksi levyksi.


title: Prince

text: "Sign o' the Timesin" jälkeen Prince ryhtyi saman tien nauhoittamaan uutta albumia. "Black Albumiksi" nimetty levy valmistui jo loppuvuodelta 1987, mutta juuri ennen julkaisupäivää se vedettiin kaupoista. Poisvedon syyt eivät ole vieläkään virallisesti julkisuudessa. Uskotaan, että levy-yhtiö alkoi epäillä albumin mahdollisuuksia menestyä ja päätti lopulta viime tingassa estää sen julkaisun. Myös Princen omaa osuutta on epäilty, sillä levy on sanomaltaan varsin synkkä ja aggressiivinen ja Princen ei uskota halunneen levittää ihmisille sellaista sanomaa. "Black Album" julkaistiin lopulta virallisesti vuonna 1994.


title: Prince

text: Seuraava Prince-levy, "Lovesexy" ilmestyi 10. toukokuuta 1988. Se oli musiikillisesti ja sanomaltaan synkän Black Albumin vastakohta. Laulujen teksteissä Prince yhdisteli rakkauden, seksin ja uskonnon sanomaa. Tämä herätti ristiriitaisia tunteita. USA:ssa albumi nousi korkeimmillaan vain listan sijalle #11, kun taas Isossa-Britanniassa "Lovesexy" oli listaykkönen. Kappaleesta "Alhabet St." tuli hitti, mutta levy-yhtiö oli pettynyt levyn listasijoitukseen USA:ssa. Myös Lovesexy-kiertue tuotti tappiota.


title: Prince

text: Vuonna 1989 Prince levytti soundtrackin uuteen "Batman"-elokuvaan. Tätä pidettiin Princen ensimmäisenä kaupallisena urasiirtona. Monet uskoivat Princen lähteneen projektiin puhtaasti kaupallisista syistä, sillä juorulehdet olivat jo pidemmän aikaa uutisoineet Princen rahapulasta. Myöhemmin paljastui, että Prince oli lainannut suuren summan ystävälleen George Clintonille, ja mahdollisesti tästä syystä hän tarvitsi rahaa ja suostui tekemään soundtrackin kaupalliseen hittielokuvaan.


title: Prince

text: "Batman"-levystä tuli kansainvälinen menestys. Se nousi listaykköseksi sekä Yhdysvalloissa että Britanniassa ja myi yli 11 miljoonaa kappaletta. Single "Batdance" oli listaykkönen Billboardin listalla. Prince esitti "Electric Chair" -kappaleen Saturday Night Livessä 24. syyskuuta. "Batman"-levyn menestys kuittasi levy-yhtiölle "Lovesexyn" aiheuttaman pettymyksen. Kriitikot eivät kuitenkaan pitäneet albumista yhtä paljon kuin muista 1980-luvun Prince-levyistä. Sitä syytettiin varman päälle pelaamisesta ja laskelmoinnista.


title: Prince

text: Vuonna 1989 ilmestyneellä Madonnan levyllä, "Like A Prayer" on Princen ja Madonnan duetto, "Love Song". Vuonna 1987 Prince suunnitteli duettoa myös Michael Jacksonin kanssa, mutta idea hylättiin, kun Princellä ja Michaelilla tuli erimielisyyksiä kappaleen sisällöstä.


title: Prince

text: Uusi Prince-elokuva "Graffitti Bridge" ilmestyi 20. lokakuuta 1990. Se oli jatko-osa Purple Rainille. Katsojaluvut osoittautuivat pettymykseksi. Samanniminen soundtrack-albumi myi silti hyvin ja tuotti hitin "Thieves in the Temple". "Graffitti Bridge" -levyllä oli Princen esittämien kappaleiden lisäksi myös Tevin Campbellin, Mavis Staplesin ja The Timen esittämiä lauluja, jotka olivat lähes poikkeuksetta Princen käsialaa. Levyllä soitti yhtye The New Power Generation, joka aloitti Princen virallisena taustayhtyeenä seuraavana vuonna.


title: Prince

text: "Diamonds and Pearls" -albumi ilmestyi 1. marraskuuta 1991. Se oli ensimmäinen levy, jonka esittäjäksi merkittiin virallisesti "Prince and the New Power Generation". Albumi menestyi loistavasti ja tuotti hittisinglet "Diamonds and Pearls", "Cream" ja "Get Off". Musiikillisesti Prince alkoi sen myötä siirtymään hiphopin suuntaan, uuden The New Power Generation -yhtyeensä vaikutuksesta. Kappaleessa "Get Off" on Princen ensimmäinen rap-verse. Selkeä linjanmuutos aiheutti ärtymystä joissakin faneissa. Diamonds and Pearls –kiertue oli maailmanlaajuinen menestys.


title: Prince

text: 13. lokakuuta 1992 ilmestynyt seuraava albumi on nimetty kannessa olevan piirrossymbolin mukaan. Levy tunnetaan epävirallisesti ”Love Symbolina” ja Princen yhtyeen nimellä ”Prince and the New Power Generation.” Kappaleista "Sexy MF", "7" ja "My Name Is Prince" tuli hittejä. Albumia pidetään usein Princen kultakauden päätöksenä. "Love Symbolin" jälkeen Princen kaupallinen menestys alkoi heiketä. Se oli pitkään Princen viimeinen kansainvälisesti menestynyt levy. Vuonna 1993 ilmestyivät kokoelmat "The Hits/B-sides", "Hits 1" ja "Hits 2". Ne sisälsivät suurimpien hittien lisäksi singlejen B-puolia ja harvinaisuuksia, ja myivät kohtuullisesti.


title: Prince

text:
Prince oli jo pidemmän aikaa riidellyt levy-yhtiönsä kanssa. Prince koki Warnerin yrittävän riistää hänen taiteellista vapauttaan. Vuonna 1978 solmitun levytyssopimuksen mukaan hänellä oli täydellinen vapaus julkaista mitä haluaa, mutta jo 1980-luvun loppupuolelta alkaen Warner oli yrittänyt puuttua Princen musiikkiin ja julkaisuihin. Prince halusi lopettaa yhteistyön, mutta sopimus velvoitti häntä julkaisemaan vielä yhdeksän albumia. 16. elokuuta 1994 Prince julkaisi hätäisesti kokoamansa "Come"-levyn, joka sisälsi enimmäkseen vanhoja kappaleita. Myös "Black Album" julkaistiin, jonka oli alun perin pitänyt ilmestyä jo vuonna 1987. Protestiksi Warneria vastaan Prince ryhtyi esiintymään ”slave” (orja) -sana poskeensa kirjoitettuna. Lehdet seurasivat mielenkiinnolla tapahtumien etenemistä. Lopulta erimielisyydet johtivat siihen, että Prince muutti taiteilijanimensä useissa viime levyjensä kansissa olevaksi symboliksi. Hän ei halunnut esiintyä enää Prince-nimellä, sillä se oli hänen syntymänimensä ja hänen mielestään Warner käytti sitä vain rahastusmielessä. "Olen pelkkä nappula, jonka on tarkoitus tehdä levy-yhtiölle rahaa", Prince kirjoitti. Tälle uudelle "nimelle" ei ollut mitään lausuttavaa muotoa. Oprah Winfreyn keskusteluohjelmassa vuonna 1996 Prince kertoi, että symboli on kirjoitettavissa tietokoneella ja merkin kirjoitusasu oli seuraava: O(+>.
Päätöstä seurasi mediakohu, ja lehdet antoivat Princelle pilkkanimen "The Artist Formerly Known as Prince" (”Artisti joka ennen tunnettiin nimellä Prince”). Jotkut toimittajat luulivat aluksi kyseessä olevan vitsi, mutta kun selvisi, että Prince on tosissaan, keksittiin myös muita nimiä: ”The Artist”, ”Symbol” ja ”The Artist Formerly Known as Prince:n” lyhennys ”TAFKAP”. Näitä nimityksiä käytettiin säännöllisesti lehdissä ja muissa medioissa 2000-luvun alkuun saakka, jolloin Prince alkoi taas käyttää vanhaa nimeään.


title: Prince

text: Helmikuussa 1994 ilmestyi Princen ensimmäinen julkaisu Symbol-nimellä. "The Most Beautiful Girl in the World" -singlestä tuli jättihitti, se nousi listaykköseksi Ison-Britannian ja Australian listoilla ja kolmanneksi USA:ssa. Singlen menestys ei kuitenkaan kertonut paljoakaan tulevasta. 26. syyskuuta ilmestynyt "The Gold Exprience" -albumi meni vielä viimeistä kertaa ykköseksi Britanniassa, mutta kansainväliset myyntiluvut olivat jo selkeästi 1980-luvun huippuaikojen alapuolella. Samana vuonna ilmestyi vielä albumi "Girl 6", joka oli soundtrack Spike Leen samannimiseen elokuvaan. Albumi menestyi kehnosti.


title: Prince

text: Seuraava levy, 9. kesäkuuta 1996 ilmestynyt "Chaos and Disorder" oli ensimmäinen Symbol-kauden studioalbumi, joka ei noussut kymmenen myydyimmän levyn joukkoon USA:ssa eikä Britanniassa. Nimenmuutos ja uudet mediatempaukset olivat saaneet monet Prince-fanit etääntymään idolistaan, ja suuri yleisö oli menettänyt lähes kokonaan mielenkiintonsa Symboliin. Kauas oltiin tultu Princen hurjimman menestyksen vuosista, jolloin Prince oli kaikkien huulilla. Kaupallisen menestyksen pienenemistä vain pahensi uudet tupla- ja tripla-levyt, joita Prince nyt ryhtyi julkaisemaan. Warner oli aiemmin pyrkinyt rajoittamaan Princen julkaisuja, ja nyt kun Prince sai esteettä julkaista kaiken haluamansa, hän teki massiivisia, ylipitkiä kokonaisuuksia. Seuraava levy, "Emancipation" sisälsi kolme CD:tä. Se ilmestyi jo samana vuonna 1996, 19. marraskuuta. Albumi menestyi edeltäjänsä tapaan kehnosti, vaikka sitä musiikillisesti pidetäänkin melko hyvätasoisena. Kate Bush, jolle Prince oli aiemmin kirjoittanut hitin, "Why Should I Love You", laulaa taustoja kappaleella "My Computer". Prince levytti albumilla ensimmäistä kertaa cover-versioita muiden artistien kappaleista. Yksi näistä covereista (Princen versio Stylisticsin hitistä "Betcha by Golly Wow!") julkaistiin myös singlenä, mutta vain kohtuullisella menestyksellä.


title: Prince

text: 29. tammikuuta 1998 ilmestyi "Crystal Ball", joka oli jälleen tripla-albumi. Kolmen CD:n lisäksi levyä myytiin lisälevy "The Truthin" kanssa. "The Truth" on lähes akustinen levy, ja sitä ei saa kaupasta ilman "Crystal Ballia". Crystal Ball jäi mediassa vähälle huomiolle ja oli jälleen myynnillinen pettymys. Warnerin painostuksesta Prince ryhtyi taas antamaan haastatteluja isoille televisiokanaville. Prince vieraili muun muassa Oprah-show’ssa, mikä toi julkisuutta uudelle levylle.


title: Prince

text: 24. elokuuta 1999 Warner julkaisi vanhoista kappaleista kootun "The Vault: Old Friends 4 Sale" -levyn. Toinen epävirallisempi julkaisu oli "1999: The New Master" –niminen remix-levy, joka sisälsi uusia versioita klassikkokappaleesta "1999". Vuonna 1999 ilmestyi vielä varsinainen studiolevykin, "Rave Un2 the Joy Fantasic", jonka soundi oli jonkin verran radioystävällisempi kuin edeltävien albumien. Singlestä "The Greatest Romance Ever Sold" tuli pieni hitti, mutta albumi ei osoittautunut sen suuremmaksi menestykseksi. Princen ja Gwen Stefanin duetto, "So Far So Pleased" oli alun perin tarkoitus julkaista singlenä, mutta suunnitelma hylättiin Gwen Stefanin No Doubt -yhtyeen julkaisukiireen takia.


title: Prince

text: Juuri ennen vuoden vaihtumista Prince esiintyi ystäviensä, muun muassa Maceo Parkerin, George Clintonin ja Lenny Kravitzin kanssa isossa konsertissa, jossa hän soitti ensimmäistä kertaa pitkään aikaan myös vanhoja klassikkokappaleitaan. Konsertin avasi "Let's Go Crazy" ja se päättyi teeman mukaisesti kappaleeseen "1999".


title: Prince

text: 2000-luvulla Prince ryhtyi jälleen käyttämään vanhaa nimeään Prince. Ensimmäinen uuden vuosituhannen Prince-julkaisu oli "Rave In2 the Joy Fantasic", joka sisälsi remix-versioita vuoden 1999 samannimisestä albumista. Vuonna 2001 Prince kohautti liittymällä Jehovan todistajiin. Samana vuonna ilmestyi albumi "Rainbow Children", joka heijasteli vahvasti Jehovan todistajien sanomaa. Se herätti faneissa ristiriitaisia tunteita. Musiikillisesti levyä pidettiin erinomaisena, mutta voimakas uskonnollinen sanoma häiritsi monia kuuntelijoita. Levy ei noussut USA:ssa edes Top-100 listalle. 22. kesäkuuta 2003 ilmestyi instrumentaalialbumi "N.E.W.S". Levy oli ehdolla Vuoden Instrumentaali -palkinnon saajaksi Grammy-gaalassa. Ehdokkuus oli Princen ensimmäinen moneen vuoteen.


title: Prince

text: Vuonna 2002 ilmestyi Princen uran ensimmäinen livealbumi, nimeltään "One Nite Alone... Live!" Prince esitti samannimisessä konsertissa sekä Rainbow Childrenin materiaalia että vanhoja hittikappaleitaan, kuten "Raspberry Beret" ja "Diamonds and Pearls". Mukana oli useita vierailijoita, muun muassa Alicia Keys, George Clinton ja Norah Jones. 8. helmikuuta 2004 Prince esiintyi Grammy-palkintogaalassa yhdessä Beyoncé Knowlesin kanssa. Prince ja Knowles esittivät vuoden 1984 klassikkokappaleet "Let’s Go Crazy", "Baby I’m A Star" ja "Purple Rain" sekä Beyoncén tuoreen hitin "Crazy in Love". Kuukautta myöhemmin Prince valittiin Rock and Roll Hall of Famen jäseneksi.


title: Prince

text: Vuonna 2004 Prince solmi levytyssopimuksen Columbia Recordsin kanssa. Sopimus oli merkittävä käänne Princen uralla, sillä se oli Princen ensimmäinen kansainvälisen levy-yhtiön kanssa tehty sopimus viiteen vuoteen. 20. huhtikuuta ilmestyi ensimmäinen julkaisu Columbian artistina. "Musicology"-levystä tuli Princen suurin menestys sitten 1990-luvun alun. Se nousi Top-5:een muun muassa USA:ssa, Isossa-Britanniassa ja Saksassa. Albumi sai mediassa enemmän huomiota kuin yksikään Princen albumi sitten "Diamonds and Pearlsin". Musicology Tour oli loppuunmyyty menestys ja vuoden 2004 toiseksi eniten tuottanut kiertue. Princen comeback huomioitiin myös Grammy-gaalassa, jossa hän voitti kaksi palkintoa ja oli lisäksi ehdokkaana kolmessa muussa kategoriassa. "Rolling Stone" -lehden äänestyksessä Prince valittiin vuoden parhaaksi miesartistiksi ja "Musicology"-levy vuoden toivotuimmaksi comebackiksi. Levy on myynyt yli 7 miljoonaa kappaletta.


title: Prince

text:
Kaupallista comebackia jatkoi 21. maaliskuuta 2006 ilmestynyt albumi "3121". Se nousi ensimmäisellä viikollaan USA:n listaykköseksi. Albumi tuotti hittisinglet "Te Amo Corazón" ja "Black Sweat". Prince esiintyi Saturday Night Livessä yhdessä Támaran kanssa, joka on yksi "3121"-levyn vierailijoista. 3121-levyn yhteydessä järjestettiin kilpailu, jossa seitsemän levyn ostajaa sai samalla lipun 3121-kiertueen päätöskonserttiin. Loppuvuodesta 2006 Prince avasi 3121-nimisen klubin, jossa hän esiintyi joka perjantai ja lauantai huhtikuuhun 2007 saakka.
4. helmikuuta 2007 Prince esiintyi Floridan Super Bowl XLI Halftime -show’ssa. Prince esitti konsertissa muun muassa standardinumeronsa "Purple Rain" (jonka aikana satoi kaatamalla) sekä cover-version Bob Dylanin "All Along the Watchtowerista". Konserttia seurasi yli 140 miljoonaa televisionkatsojaa. Se on USA:n katsotuin televisiolähetys 2000-luvulla. Vain noin kuukauden päästä samana vuonna Prince ilmoitti esiintyvänsä Lontoon 02 Areenalla 21 kertaa tulevana kesänä. Konserttisarjasta tuli jättimenestys: kaikki konsertit myytiin loppuun ja 140 000 ensimmäistä lippua ostettiin 20 minuutissa.


title: Prince

text: Prince nostatti kohun uuden levyn markkinointikikallaan 28. kesäkuuta 2007. Prince teki sopimuksen brittiläisen Mail on Sunday -lehden kanssa, joka jakoi uutta "Planet Earth" -albumia ilmaiseksi kaikille tilaajilleen ja ostajilleen. Levyn virallinen ilmestymispäivä oli 24. heinäkuuta mutta se oli mukana jo kaikissa 15. päivä ilmestyneissä Mail on Sundayn numeroissa. Princen levy-yhtiö Columbia raivostui tempusta katsoessaan sen vähentävän liikaa levyn myyntiä ja uhkasi jättää "Planet Earthin" kokonaan julkaisematta Britanniassa. Myös media reagoi voimakkaasti, uutinen oli lähes kaikissa lehdissä ja nettisivujen uutisissa. New York Times julkaisi laajan kirjoitelman, jonka otsikko julisti "Prince näyttää mallia uuden vuosisadan musiikkibisnekselle." "Planet Earthilla" varustetusta Mail on Sundaysta tuli lehden historian toiseksi myydyin numero. Lehden menekki nousi Prince-lisän myötä lähes kolmeen miljoonaan kappaleeseen. Vaikka Mail on Sundayn Princelle maksama summa ei ole julkisuudessa, Princen uskotaan yleisesti ansainneen paljon enemmän kuin mitä hän olisi ansainnut julkaisemalla levyn tavallista kautta. "Planet Earth" menestyi "Musicologyn" ja "3121:n" tapaan hyvin, vaikka sen ensimmäisen viikon myyntimäärä USA:ssa oli yli puolet vähemmän kuin edeltäjiensä. "Guitar"-single nousi radioiden soittolistoille monessa maassa.


title: Prince

text: Prince ilmoitti 14. syyskuuta 2007 haastavansa YouTuben ja eBayn oikeuteen. Princen mukaan tällaiset kanavat käyttävät laittomasti artistien musiikkia ja ainoa syy, minkä takia ne eivät halua poistaa musiikkivideoita palveluistaan on se, että videot ovat olennainen osa sivustojen suosiota. Vain noin kuukautta myöhemmin Prince suututti monet fanisivustonsa kieltäessään niitä käyttämästä Prince-aiheisia kuvia, laulunsanoja ja muuta laitonta materiaalia sivuillaan. "Prince Fans United" -niminen seura oli eri mieltä asiasta ja Princen ja faniyhteisön välille syntyi pieni kiista. 7. marraskuuta julkaistulla digitaalisella singlellä, "F.U.N.K" Prince kommentoi tilannetta omalta kannaltaan.


title: Prince

text: Princen viimeiseksi esiintymiseksi jäi hänen Piano & a Microphone -kiertueensa Atlantan konsertti 14. huhtikuuta 2016.


title: Prince

text: Prince peruutti ennätykselliset viisi kertaa konserttinsa Suomessa (1988, 1990 ja 2010), mutta esiintyi kuitenkin kerran Helsingin Hartwall Arenalla heinäkuussa 2011.


title: Prince

text: Prince Rogers Nelson syntyi Minneapolisissa 7. kesäkuuta 1958. Hänen isänsä John Lewis Nelson oli pianisti ja laulunkirjoittaja, ja äiti Mattie Shaw jazzlaulaja. Princellä on kaksi vuotta nuorempi sisko Tyka Nelson, joka on itsekin muusikko. Hänellä on myös useita veli- ja sisarpuolia vanhempiensa aiempien suhteiden kautta.


title: Prince

text: Prince oli kihloissa Susannah Melvoilin kanssa vuonna 1985. Prince avioitui taustalaulaja ja -tanssija Mayte Garcian kanssa ystävänpäivänä 1996 ja heillä oli Boy Gregory -niminen lapsi, joka syntyi 16. lokakuuta 1996, mutta sairasti Pfeifferin syndroomaa ja eli vain viikon. Pari erosi vuonna 1999. Prince avioitui uudestaan vuonna 2001 Manuela Testolinin kanssa, mutta tämäkin liitto päättyi eroon toukokuussa 2006.


title: Prince

text: Prince oli vegetaristi. Hän ehti aloittaa muistelmiensa, työnimeltään "The Beautiful Ones", kirjoittamisen vuonna 2016, mutta ehti saada sitä valmiiksi vain noin 50 sivua.


title: Prince

text: Prince kuoli 57-vuotiaana Paisley Parkin kodissaan Chanhassenissa Minnesotassa, Yhdysvalloissa 21. huhtikuuta 2016. Kuolinsyyksi todettiin fentanyyli-nimisen opioidin yliannostus. Häntä oli vain viikkoa ennen kuolemaansa hoidettu sairaalassa yliannostuksen takia. Princen tiedetään myös kärsineen terveysongelmista. Hänen kerrotaan kärsineen nestehukasta ja influenssasta useita viikkoja ennen kuolemaansa. Hänen ruumiinsa tuhkattiin 23. huhtikuuta ja hänen kotonaan järjestettiin perheen ja ystävien kesken muistotilaisuus. Tuhkan laskupaikkaa ei julkistettu. Princelle järjestetään myös muistokonsertti.


title: Pohjois-Sumatra

text: Pohjois-Sumatra () on provinssi Indonesiassa. Se sijaitsee Sumatran saarella ja sen pääkaupunki on Medan. Pohjois-Sumatran asukasluku on noin 13 452 400 (vuonna 2010) ja pinta-ala 72 981 neliökilometriä. Pohjois-Sumatra on Sumatran saaren toiseksi pohjoisin provinssi. Sitä pohjoisempana on Indonesian erityishallintoalue Aceh. Pohjois-Sumatran eteläiset naapuriprovinssit ovat Riau ja Länsi-Sumatra. Pohjoisessa ja idässä Pohjois-Sumatra rajoittuu Malakansalmeen ja etelässä ja lännessä Intian valtamereen.


title: Pohjois-Sumatra

text: Pohjois-Sumatran alueella sijaitsee muun muassa Tobajärvi, joka on maakunnan merkittävin luonnonnähtävyys ja matkailukohde.


title: Pohjois-Sumatra

text: Väestö koostuu pääosin batakeista (42 %), jaavalaisista (32 %), niasilaisista ja kiinalaisista. Uskonnollisesti enemmistö batakeista ja niasilaisista on protestanttisia kristittyjä, jaavalaiset ovat pääosin muslimeja.


title: Avarruskone

text: Avarruskone ("aarpora") on laite, jolla työstetään isoja metallikappaleita. Aarporaus tai avartaminen on suurten, jo tehtyjen reikien viimeistelemistä tarkkamittaisiksi koneteollisuudessa.


title: Avarruskone

text: Kappale kiinnitetään liikkuvan kelkan päällä olevaan pöytään. Nykyisissä aarporissa kelkkaa ohjataan numeerisella ohjauksella eli CNC:llä x- y- ja z akseleiden avulla. Avarruskoneessa terä pyörii ja kelkka suorittaa syöttöliikkeen.


title: Avarruskone

text: Aarporaus on lyhenne nimestä avarrusporaus, avartaminen. Siinä avarretaan valmista ympyränmuotoista reikää.


title: Apple II

text: Apple II on mikrotietokoneiden sarja, jonka Apple Computer julkisti vuonna 1977. Toisin kuin myöhemmät saman yhtiön Macintosh-sarjan koneet Applet perustuivat 8-bittiseen arkkitehtuuriin.


title: Apple II

text: Apple II:n edeltäjää, vuonna 1976 julkistettua Apple I:tä, myytiin rakennussarjana harrastajille. Sitä ei tehty montakaan, mutta jo siinä esiteltiin monia tulevan Apple II:n piirteitä. Apple II oli myyntimenestys kotitietokonemarkkinoilla, mutta sitä ostettiin myös yrityskäyttöön, varsinkin ensimmäisen taulukkolaskentaohjelman VisiCalcin julkistamisen jälkeen.


title: Apple II

text: Apple II:n ensimmäinen malli perustui MOS 6502 -prosessoriin, jonka kellotaajuus oli 1 MHz. Keskusmuistia oli 4 kilotavua ja tallennusmediana audioportti, jonka pystyi liittämään C-kasettinauhuriin. Integer BASIC -ohjelmointikieli oli tallennettu ROM-piirille. Näytössä oli 24 riviä, joille mahtui 40 merkkiä versaalikirjaimia tai 48 × 40 pikselin grafiikkatila. Kasetteja saattoi käyttää oman datan tallentamiseen, ja niillä saattoi ostaa pelejä ja lisäohjelmia.


title: Apple II

text: Apple II:n kehityskaaren aikana perusarkkitehtuuri pysyi samana, 1 MHz 6502 CPU (paitsi IIGS-mallissa), joka kahdeksanbittisenä pystyy osoittamaan 64 kilotavua muistia. Suuremmalla muistilla pystyy myös käyttämään 280 × 192 resoluution grafiikkatilaa. 5¼ tuuman levykeasemat tallentavat 140 kilotavua levyn puolelle ja levyt ovat käännettävissä, levyasema ei tarvitse indeksireikää ja kirjoituskolon leikkaaminen levyn kuoreen riittää kaksipuoliseen käyttöön.


title: Apple II

text: Apple II -tietokoneesta tehtiin myös kopio Agat, joka oli ensimmäinen Neuvostoliitossa valmistettu 8-bittinen PC-mikrotietokone.


title: Apple II

text: Vaikka Applen myöhemmät Macintosh-koneet eivät ole profiloituneet pelikoneina, on kourallinen vanhoja peliklassikoita suunniteltu alun perin Apple II:lle. Näihin kuuluvat esimerkiksi Ultima -pelisarjan osat I-V, Lode Runner, Castle Wolfenstein, Choplifter ja Prince of Persia.


title: Apple II

text: Vuonna 1979 julkistettu Apple II Plus paransi hieman alkuperäistä mallia, lisäten muistin määrää 16, 32, tai 48 kilotavuun. BASIC-tulkiksi vaihdettiin Microsoftilta lisensoitu liukulukuja tukeva Applesoft BASIC-tulkki.


title: Apple II

text: Apple IIe-malli (II enhanced) julkistettiin vuonna 1983 ja lisäsi useita ominaisuuksia, joita varten täytyi ennen lisätä koneeseen erilaisia laajennuksia. Tähän sisältyivät mm. täysi ASCII-merkistö, pienet kirjaimet, laajennettu näppäimistö, 64 kilotavua RAM-muistia, sekä DE-9-joystickportti.


title: Apple II

text: Vuotta Apple IIe:n jälkeen julkistettu Apple IIc (II compact) oli käytännössä pienempään koteloon sovitettu Apple IIe-tietokone pienin muutoksin. Koteloon sisältyi myös 5.25 tuuman levykeasema, mutta aiempien mallien tapaisia laajennusportteja laitteessa ei ollut. Tietokonetta markkinoitiin kannettavana, vaikka sen käyttö vaatikin erillisen näytön ja virtalähteen.


title: Apple II

text: Apple IIc:n seuraajamalli vuodelta 1988 muistutti alkuperäistä IIc:tä, mutta suorittimen nopeus oli peräti 4 MHz, levykeasema oli vaihdettu 5.25 tuuman asemasta 3.5 tuuman asemaksi, sekä laitteessa oli nyt sisäinen virtalähde. Väriteema vaihdettiin myös IIc:n hieman lämpimästä harmaan sävystä kirkkaammaksi, lähes valkoiseksi, harmaaksi.


title: Apple II

text: Apple IIGS vuodelta 1986 oli yhteensopiva vanhojen Apple II-ohjelmien kanssa, mutta tietokone oli nyt täysin 16-bittinen Amigan ja Atari ST:n tapaan. Tietokoneessa oli paljon Mac OS-käyttöjärjestelmää muistuttava värillinen GS/OS.


title: Apple II

text: Franklin Computer valmisti Franklin ACE -kloonikoneita, joka johti oikeuskiistaan ohjelmistojen tekijänoikeudesta.


title: Prince of Persia

text: Prince of Persia on Brøderbundin kehittämä toimintaseikkailupelisarja. Myöhemmin pelisarjaa on jatkanut Ubisoft.


title: Prince of Persia

text: "Prince of Persia" on pelinä merkittävä, koska se oli sen ajan muihin tasohyppelyihin ja useimpiin toimintaseikkailuihin verrattuna huomattavasti realistisempi. Ennen "Prince of Persia" -pelejä tyypillisessä tasohyppelyssä pelihahmon kehon mittasuhteet olivat epärealistisia eivätkä hahmot reagoineet korkealta putoamiseen.


title: Prince of Persia

text: "Prince of Persiassa" käytettiin siihen aikaan poikkeuksellisen realistista animaatiota. Pelin ihmishahmot ovat karkeita spritejä, mutta elävästi animoituja. Jordan Mechner perusti pelin animaatiot hänen veljestään, Davidista otettuun videopätkään, jossa David teki liikkeitä jotka myöhemmin päätyivät peliin. Kaikki hahmojen asennot ja mittasuhteet tehtiin tarkoin videon pohjalta vastaamaan todellista ihmistä niin juostessa kuin hypätessäkin. Myös pelin miekkailukohtaukset ovat varsin aidon näköisiä, joskin lyöntejä ja torjuntoja oli käytössä vain yksi kumpaakin.


title: Prince of Persia

text: Vuonna 2008 pelisarjan pohjalta alettiin kehittää elokuvaa. "Prince of Persia: The Sands of Time" sai ensi-iltansa keväällä 2010.


title: Prince of Persia

text: "Prince of Persian" punainen lanka on aikaraja, jossa peli pitää läpäistä. Aika juoksee pelissä jatkuvasti, joten pelaajalla on aikaa vain tunti pelata peli läpi. Joillakin alustoilla oli mahdollista tallentaa peli jokaisen tason alkuun, mutta peliä jatkettaessa aika jatkuisi tästä pisteestä.


title: Prince of Persia

text: "Prince of Persian" historia muuttui "Prince of Persia Special Editionin" jälkeen täysin. Juoni oli samantapainen, mutta Prinssi osasi yliluonnollisia liikkeitä, kuten seinillä kävelyä. Peleihin tuli myös aivan uudenlaisia vihollisia ja esteitä. Myöhemmässä Ubisoftin luomassa "Sands of Time" -trilogiassa Prinssin liikkeet ovat taas palanneet uskottavammiksi: pudotukset, jotka tappaisivat oikeasti, tappavat myös pelissä.


title: Prince of Persia

text: "Prince of Persia" -pelit voidaan luokitella neljään ryhmään:Sarjaan liittyen on tehty myös elokuva.


title: Länsi-Sumatra

text: Länsi-Sumatra () on provinssi Indonesiassa. Se sijaitsee Sumatran saaren länsirannikolla, Intian valtameren rannalla. Länsi-Sumatran naapuriprovinssit ovat Pohjois-Sumatra, Riau, Jambi ja Bengkulu. Länsi-Sumatraan kuuluvat myös Sumatran lähistöllä sijaitsevat pienemmät Mentawai -saaret. Länsi-Sumatran provinssin pääkaupunki on Padang. Alueen asukasluku on yhteensä noin 4 892 400 (vuonna 2010) ja pinta-ala 42 013 neliökilometriä.


title: Länsi-Sumatra

text: Länsi-Sumatran väestöstä suurin osa on minangkabau -kansan jäseniä ja 98 % muslimeja. Alueen puhutuimmat kielet ovat minangkabau ja indonesia.


title: Berliinin kriisi

text: Berliinin kriisi (4. kesäkuuta – 9. marraskuuta 1961) oli viimeinen merkittävä kylmän sodan aikainen poliittis-sotilaallinen tapahtuma Euroopassa Saksan pääkaupungin Berliinin statuksesta. Neuvostoliitto loi ultimaatumin, jossa se vaati länttä vetämään sotilasjoukkonsa pois Länsi-Berliinistä. Kriisi loppui Berliinin muurin rakentamiseen. Kriisin aikana järjestettiin Moskovassa 22. Neuvostoliiton kommunistisen puoleen kokous, johon otti osaa Kiinan kommunistinen puolue viimeistä kertaa.


title: Berliinin kriisi

text: Suomessa Berliiniin kriisiin liittyi Neuvostoliiton lähettämä nootti Suomelle sotilaallisista konsultaatioista ja siihen liittynyt noottikriisi.


title: Kilta (ainejärjestö)

text: Kilta on yleinen nimitys teekkarien ainejärjestölle. Ensimmäinen kilta, Kemistikilta, perustettiin vuonna 1891 silloisen Polyteknillisen opiston eli tulevan Teknillisen korkeakoulun yhteyteen. Muita yli 100 vuotta vanhoja kiltoja ovat Maanmittarikilta (1901), Arkkitehtikilta (1908), Rakennusinsinöörikilta (1913) ja Koneinsinöörikilta (1915).


title: Kilta (ainejärjestö)

text: Killoilla on suuri merkitys paikallisen teekkarikulttuurin edistämisessä ja ylläpitämisessä. Ne huolehtivat fuksien eli uusien opiskelijoiden tutoroinnista sekä toimivat koulutusohjelmansa opiskelijoiden yhdyssiteenä. Käytännössä killat järjestävät jäsenilleen toimintaa ja erilaisia tapahtumia, kuten illanviettoja, saunailtoja, sitsejä, vuosijuhlia sekä ekskursioita.


title: Kilta (ainejärjestö)

text: Kiltojen toiminta on paikallistasolla melko samanlaista, mutta valtakunnallisesti vaihtelu on suurta. Saman alan kiltojen yhteistyö on kuitenkin merkittävää. Tunnetuimpia lienevät koneteekkareiden "Kirkastusjuhlat", sähköteekkareiden "Sähköpäivät", tietoteekkareiden "Titeenien taistot, "kemianopiskelijoiden "Kemiat Kohtaa" bioteekkareiden "RekomBIOnaatio" sekä fysiikanopiskelijoiden "Fysikerfest".


title: Kilta (ainejärjestö)

text: Killan jäsenen tunnusmerkkinä on haalarit, joiden väri määräytyy killan mukaan. Paikkakunnittain haalarien värit ovat kiltakohtaisia. Vaikka joillakin eri paikkakuntien saman alan killoilla on samanväriset haalarit, ei valtakunnallista värisäännöstöä kuitenkaan ole.


title: Kilta (ainejärjestö)

text: Kiltahuone on killan jäsenille tarkoitettu taukohuone, jossa voi esimerkiksi opiskella, rentoutua tai pitää kokouksia. Osa killoista omistaa jopa kokonaisen talon, kuten Oulun Arkkitehtikilta.


title: Kilta (ainejärjestö)

text: Oulun yliopistossa nimitystä kilta käyttävät myös eräät muidenkin kuin teekkarien ainejärjestöt.


title: Castor

text: Castor viittaa seuraaviin asioihin:


title: Hippias (sofisti)

text: Hippias (, 400-luvun puoliväli eaa.) oli kreikkalainen sofisti. Hän oli Protagoraan ja Sokrateen nuorempi aikalainen.


title: Hippias (sofisti)

text: Hippias oli kotoisin Ateenasta. Hän oli monipuolinen mies ja voitti aikalaistensa kunnioituksen siinä määrin, että hän sai toimia useaan kertaan lähettiläänä muissa kaupungeissa. Ateenassa hän tutustui Sokrateehen ja muihin merkittäviin ajattelijoihin. Hänen sanottiin olleen kaikkien asioiden auktoriteetti ja luennoineen menestyksellä runoudesta, kieliopista, historiasta, politiikasta, arkeologiasta, matematiikasta ja tähtitieteestä.


title: Hippias (sofisti)

text: Hippias kehuskeli olivansa Protagorasta suositumpi, ja hän oli valmistautunut siihen, että voisi milloin tahansa pitää extempore-puheen mistä tahansa asiasta Olympian kokoukselle. Hän oli varmasti taitava, mutta yhtä varmaa on, että hän oli myös pinnallinen. Hänen tavoitteenaan ei ollut opettaa tietoa, vaan antaa oppilailleen argumentoinnin aseet, jotka tekisivät heistä kekseliäitä mitä tahansa asiaa koskevissa keskusteluissa. Hänen sanotaan kehuskelleen, ettei pukeudu mihinkään, mitä ei ollut tehnyt omin käsin.


title: Hippias (sofisti)

text: Platonin dialogeista kaksi, "Suurempi Hippias" ja "Pienempi Hippias", esittelevät Hippiaan käyttämiä menetelmiä. Platon epäilemättä liioitteli argumentoinnin vuoksi, mutta joka tapauksessa tunsi kohteena olevan henkilön ja sofistien käyttämät menetelmät. On kuitenkin myös kyseenalaistettu, että Platon olisi kirjoittanut kyseist dialogit. Ne on kuitenkin kirjoittanut joku aikalaisista, sillä ne mainitaan 300-luvun eaa. kirjallisuudessa. Epäilemättä ne myös edustavat näkemyksiä, jotka vakavastiotettavilla ajattelijoilla oli sofisteja kohtaan.


title: Hippias (sofisti)

text: On kuitenkin selvää, että Hippias teki myös palveluksen kreikkalaiselle kirjallisuudelle korostamalla sanojen merkityksiä sekä rytmin ja kirjallisen tyylin arvoa. Hänen nimiinsä on laitettu merkittävä Homerosta käsittelevä teos, kokoelmat kreikkalaista ja ulkomaista kirjallisuutta, sekä arkeologisia tutkielmia. Näistä on kuitenkin säilynyt vain osia. Hippias muodostaa yhdistävän linkin ensimmäisistä suurista sofisteista, Protagoraasta ja Prodikoksesta, lukemattomiin eristikkoihin, jotka saattoivat sofistien maineen huonoon valoon.


title: Protagoras

text: Protagoras (, 481–420 eaa.) oli kreikkalainen esisokraattinen filosofi ja Platonin mukaan yksi sofisteista.


title: Protagoras

text: Protagoras oli kotoisin Abderasta. Platonin samannimisen dialogin mukaan hän oli ensimmäinen sofisti, joka kehitti ammattimaisen sofistiikan ja "hyveen" opetuksen. Hänet tunnettiin retoriikan ja väittelytaidon opettajana. Nämä taidot olivat elintärkeitä kreikkalaisessa sosiaalisessa elämässä. Tämän vuoksi häntä kiehtoi orthoepeian eli sanojen oikean käytön opiskelu. Platonin Menon-dialogin mukaan Protagoras oli kerännyt itselleen suuren omaisuuden opettamisella.


title: Protagoras

text: Protagoraan tunnetuin sanonta on: ”Kaikkien arjen asioiden tarpeen mitta on ihminen, sellaisina kuin asiat ollessaan ovat, ja kun niitä ei ole, myös silloin”. Vaikka lause onkin kuuluisa, sen asiayhteys ei ole säilynyt, ja siksi sen merkitys ei ole täysin selvä. Sen katsotaan opettavan relativismia, jossa asioiden totuudenmukaisuus tai eettisyys riippuu tilanteesta. Protagoraan opetukset saivat Platonin ja muut myöhäisemmät filosofit etsimään objektiivisia, ylivoimaisia moraalisen elämän ohjeita. Subjektiivisuuden merkitys on tärkeä teema myös nykyfilosofiassa.


title: Protagoras

text: Protagoras oli tunnettu agnostikkona. Diogenes Laertioksen mukaan hän kirjoitti teoksessaan "Jumalista" seuraavasti: ”Jumalista en voi tietää, että he ovat, enkä että he eivät ole. Monet seikat estävät tätä tietämästä, sekä asian epäselvyys että ihmisen elämän lyhyys”.


title: Protagoras

text: Vaikka Protagoras olikin Sokrateen aikalainen, hänet lasketaan esisokraatikkoihin. Hän seurasi Abdrean koulukunnan perinteitä, jotka olivat peräisin joonialaisesta luonnonfilosofiasta. Sen tärkeimpiä periaatteita oli kriittisyys, asioiden systemaattinen pohdinta, jota voidaan kutsua "esisokraattiseksi dialektiikaksi". Sen voidaan katsoa olevan vaihtoehto aristoteeliselle esittävälle metodille, joka esimerkiksi Karl Popperin mukaan kärsii dogmaattisuudesta.


title: Protagoras

text: Protagoraan panos oli ehkä merkittävin tietoteoriassa. Hän pyrki löytämään totuuden hylkäämällä epätodennäköisemmät argumentit. Hänellä oli kaksi periaatetta. Ensimmäinen oli, että "ennen mitään epävarmuutta, kaksi vastakkaista väitettä voivat kohdata toisensa yhtä pätevinä". Toinen täydentää ensimmäistä huomauttamalla tarpeesta "vahvistaa heikompaa argumenttia".


title: Protagoras

text: Koska Protagoras oli fallibilisti ja siten valmis tarvittaessa myöntämään minkä tahansa ajatuksen vääräksi, hän tiesi, että myös vähemmän houkutteleva argumentti saattoi kätkeä sisäänsä parhaan vastauksen. Tämän vuoksi hän sanoi, että heikompaa argumenttia tulisi vahvistaa. Juuri tätä on pidetty relativismina. Protagoras kuitenkin pyrki objektiivisuuteen suosimalla argumenttien tasa-arvoistamista, toisin sanoen hän pyrki saamaan tietoa niin paljon kuin mahdollista etsimällä kullekin väitteelle vahvimman mahdollisen vastaväitteen, joka voitaisiin esittää sitä kohtaan. Näin hän löysi vähemmän dogmaattisen tavan lähestyä totuutta, sellaisen, joka johti hänen mielestään parhaaseen lopputulokseen tieteen mukaan. Se oli tapa etsiä objektiivista totuutta taistelemalla omaa subjektiivisuutta vastaan. Vähiten todennäköinen argumentti tuli hylätä, vaikka se olisikin järjen tai oikeudenmukaisuuden vastainen, sillä hän katsoi näiden käsitteiden olevan vain ihmisten ominaisuuksia, ei mitään universaaleja totuuksia. Näin ne edustivat ihmisen omaa subjektiivista näkemystä, ajattelun väistämätöntä lähtökohtaa, josta piti päästä yli. Protagoraalle tämä oli tieteellisen metodin päämäärä. Näin voidaan katsoa, ettei hän ollut todellinen relativisti, vaan ennemminkin suuri fallibilisti.


title: John Travolta

text: John Joseph Travolta (s. 18. helmikuuta 1954 Englewood, New Jersey, Yhdysvallat) on yhdysvaltalainen näyttelijä.


title: John Travolta

text: Travolta tuli kuuluisaksi elokuvista "Saturday Night Fever – lauantai-illan huumaa" (1977) ja "Grease" (1978) sekä roolistaan Vinnie Barbarinona tilannekomediasarjassa "Terve taas, Kotter" (1975–1979). Tämän jälkeen hänen uransa kääntyi lievään laskuun, kunnes hän sai Vincent Vegan roolin Quentin Tarantinon ohjaamassa elokuvassa "Pulp Fiction – tarinoita väkivallasta" (1994). Hän sai roolistaan toisen Oscar-ehdokkuutensa. Ensimmäisen Oscar-ehdokkuutensa Travolta sai miespääroolista "Saturday Night Feverissä".


title: John Travolta

text: Travolta oli pääosassa myös tulevaisuuteen sijoittuvassa elokuvassa "Taistelukenttä Maa" (2001), jossa hän esitti ihmiskuntaa orjuuttavan muukalaisjoukon johtajaa. Elokuva sai kansainvälisesti huonoja arvosteluja ja kassatulot jäivät vaatimattomiksi. Travolta, skientologi ja edesmenneen L. Ron Hubbardin ihailija, toivoi elokuvasta tulevan menestys ja Hubbardin romaaneista tehtyjen elokuvasovitusten saavan jatkoa.


title: John Travolta

text: Travolta oli myös pääosassa menestyksekkäissä "Hei, kuka puhuu" -elokuvissa. Hän on näytellyt Bill Clintonin vaalikampanjaan perustuvassa 'Päävärit'-elokuvassa kyseisen kampanjan presidenttiehdokasta. Vuonna 2016 Travolta näytteli rikossarjassa "", josta hän sai parhaan miessivuosan Emmy-ehdokkuuden.


title: John Travolta

text: John Travolta on myös toiminut musiikin parissa, ja on mukana noin 10:llä albumilla ja noin 30:llä singlellä, ja on julkaissut omia albumeita kuten "Travolta Fever" ja "This Christmas" (Olivia Newton-Johnin kanssa).


title: John Travolta

text: Travolta on ammattitaitoinen lentäjä. Hänellä on liikennelentäjän lupakirja ja omistuksessaan viisi lentokonetta, muun muassa Boeing 707 -matkustajakone. Vuonna 2001 hän osti tontin Jumbolair Airportin mailta Ocalasta, Floridasta, joka on aidattu yksityinen asuinalue ja lentopuisto, jossa on muun muassa 2 301 metriä pitkä kiitotie.


title: John Travolta

text: Vuonna 1993 Travolta suoritti onnistuneen hätälaskun sähkövian saaneella koneella Ronald Reaganin lentoasemalla Washingtonissa.


title: John Travolta

text: Travolta suhtautuu hyvin avoimesti julkisuuteen ja pitää nimikirjoitusten antamisesta. Hän on naimisissa näyttelijä Kelly Prestonin kanssa ja heillä on kolme lasta: Jett (1992–2009), Ella Bleu (s. 2000) ja Benjamin (s. 2010). Travoltan poika Jett kuoli 16-vuotiaana perheen lomamatkalla tammikuussa 2009. Hän sairasti Kawasakin tautia.


title: Jacques-Yves Cousteau

text: Jacques-Yves Cousteau () oli ranskalainen merivoimien upseeri, tutkimusmatkailija, laitesukelluksen edelläkävijä ja tieteilijä, joka tutki merta ja kaikkia vesielämän muotoja.


title: Jacques-Yves Cousteau

text: Cousteau tuli erityisesti tunnetuksi pitkistä dokumenttielokuvistaan, joista hän sai kaksi Oscar-palkintoa, ja televisiosarjoistaan, joista "Meren salaisuudet" toi maailmanlaajuista mainetta. Cousteau ei kuitenkaan ollut pelkkä dokumentaristi, vaan hän tutki aluksellaan "Calypsolla" maailman meriä ja niihin liittyviä ilmiöitä. Cousteaun elokuvat herättivät kiinnostusta meriin ja näiden suojeluun, ja hänen keksintönsä vaikuttivat sukellusharrastuksen kehittymiseen. Cousteaun työtä jatkaa hänen perustamansa Cousteau Society.


title: Jacques-Yves Cousteau

text: Cousteaun ura kesti pitkään, sillä se alkoi käytännössä jo hänen ollessaan laivastossa 1930-luvun lopulla. Hän työskenteli kuolemaansa asti ja sai useita arvonimiä ja palkintoja. Vuonna 1988 hänet valittiin Ranskan akatemiaan.


title: Jacques-Yves Cousteau

text: Jacques-Yves Cousteau syntyi pienessä Saint-André-de-Cubzacin kunnassa Bordeaux'n viinialueella. Hän oli Daniel ja Elizabeth Cousteaun toinen lapsi. Daniel Cousteau oli lakimies, ja perhe matkusti paljon.


title: Jacques-Yves Cousteau

text: Poika kiinnostui vedestä jo varhain. Seitsenvuotiaaksi asti hän kuitenkin sairasti kroonista suolistotulehdusta, enteriittiä, minkä takia perheen lääkäri ei suositellut pojalle raskasta liikuntaa. Suolistovaivojen takia pulleasta vauvasta tuli todella laiha lapsi, ja Jacques-Yves jäi aikuisenakin pienikokoiseksi.


title: Jacques-Yves Cousteau

text: Ensimmäisen maailmansodan aikana Daniel Cousteau jäi työttömäksi, mutta sodan jälkeen hän löysi jälleen töitä rikkaan yhdysvaltalaisen Eugene Higginsin lainopillisena neuvonantajana. Daniel joutui jälleen matkustamaan paljon, mutta nyt veljekset Pierre-Antoine ja Jacques-Yves olivat jo kouluiässä. He olivat suurimman osan vuodesta sisäoppilaitoksessa, kun heidän vanhempansa olivat matkoilla. Higgins sai Cousteaun perheen unohtamaan Jacques-Yvesin liikuntarajoitukset, minkä seurauksena tämä oppi uimaan ja rakastamaan vettä entistä enemmän.


title: Jacques-Yves Cousteau

text: Eugene Higgins palasi New Yorkiin vuonna 1920 ja vaati Cousteaun perhettä muuttamaan kanssaan. Jacques-Yves ja Pierre-Antoine menivät kouluun Yhdysvalloissa ja oppivat puhumaan sujuvaa englantia. Yhdysvalloissa Jacques-Yves sukelsi ensimmäisen kerran Harveynjärvessä, kun perhe oli lomalla Vermontissa. Vuonna 1922 Higgins ja Cousteaun perhe muuttivat takaisin Ranskaan. Yhdysvalloissa Jacques-Yves oli kiinnostunut mekaniikasta ja suunnitellut 11-vuotiaana pienoisnosturin; Ranskassa hän rakensi 13-vuotiaana akkukäyttöisen auton. Sukeltamisen ja mekaniikan lisäksi merkittävää Jacques-Yvesin tulevaisuudelle oli se, että hän oli kiinnostunut filmaamisesta. Hän osti kaitafilmikameran säästöillään.


title: Jacques-Yves Cousteau

text: Vaikka Jacques-Yves oli kiinnostunut monista asioista, hän ei menestynyt koulussa. Hän syyllistyi häiriköintiin, minkä vuoksi hänet lähetettiin tiukkaan sisäoppilaitokseen. Siellä Jacques-Yves sai uutta motivaatiota koulunkäyntiin ja suoritti koulun hyvin arvosanoin. Vuonna 1930 hän pääsi Brestin merisotakouluun.


title: Jacques-Yves Cousteau

text: Jacques-Yves Cousteau ja hänen kurssitoverinsa osallistuivat vuosien 1932 ja 1933 aikana maailmanympäripurjehdukselle harjoituslaiva "Jeanne d’Arcilla". Cousteaulla oli mukana kamera, jolla hän kuvasi paljon. Harjoituspurjehduksen jälkeen Cousteau valmistui merisotakoulusta aliluutnantiksi ja hänet määrättiin Kiinan rannikolle, Shanghaihin, aseupseeriksi.


title: Jacques-Yves Cousteau

text:
Aasian komennuksen päätyttyä Cousteau palasi Ranskaan Neuvostoliiton läpi. Hän kuvasi paljon myös Neuvostoliitossa, mutta lähes koko materiaali takavarikoitiin. Ranskassa Cousteau päätti jatkaa opintojaan merivoimien ilmasotakoulussa Hourtinissa. Cousteaun oli määrä valmistua vuonna 1936, mutta ennen sitä hän joutui pahaan auto-onnettomuuteen ja kävi lähellä kuolemaa. Hän oli menossa ystävänsä häihin Vogeeseille isänsä urheiluautolla ja ajoi juuri mutkaista vuoristotietä pimeässä ja sumussa, kun auton ajovalot sammuivat. Hän painoi jarrua, mutta auto suistui tieltä ja pyöri monta kertaa ympäri. Cousteau makasi useita tunteja tajuttomana metsässä, mutta herättyään hän pystyi raahautumaan tielle ja läheiseen asumukseen, josta soitettiin apua. Cousteaulta oli murtunut useita kylkiluita ja vasen käsi viidestä kohtaa, hänen keuhkonsa olivat puhjenneet sekä oikea käsi halvaantunut. Kahdeksan kuukauden hoidon jälkeen hän pystyi liikuttamaan yhtä oikean käden sormea ja vielä muutaman kuukauden kuluttua kaikkia sormiaan.
Toipumisajaksi Cousteau määrättiin Toulonin satamaan. Hän ei kuitenkaan pystynyt osallistumaan lentäjän kokeeseen eikä siis valmistunut. Toulonissa Cousteau perehtyi aiempaa vakavammin mereen ja alkoi kehitellä myös sukeltamista auttavia varusteita. Hän tutustui toiseen laivaston upseeriin Philippe Tailliez’hen, jonka suosituksesta hän rupesi kuntouttamaan itseään uimalla. Cousteaun ja Tailliez'n lisäksi Toulonin vesillä sukelsi vedenalainen kalastaja Frédéric Dumas. Kolmikko alkoi tutkia sukeltamista ja testasi sekä yritti kehittää monia seikkoja. Lisäksi Cousteau kuvasi monia heidän sukelluksiaan.


title: Jacques-Yves Cousteau

text: Cousteau oli "Dupleix"-nimisellä risteilijällä algerialaisessa Oranin satamassa, kun toinen maailmansota syttyi. Nopean salamasodan jälkeen saksalaiset pakottivat Ranskan antautumaan, miehittivät maan pohjoisosan ja jättivät maan eteläosan saksalaismielisen Vichyn hallituksen valvontaan. Ranskan antautumisen jälkeen Toulonin tukikohtaan koottu Ranskan vahva moderni laivasto miehistöineen pysyi nimellisesti Ranskan lipun alla ja erossa sotatoimista. Sotaonnensa heikentyessä saksalaiset alkoivat kuitenkin pelätä laivaston ja ainakin sen upseerien loikkaavan ensimmäisen tilaisuuden tullen brittien tai amerikkalaisten puolelle. Marraskuussa 1942 saksalaiset tunkeutuivatkin väkivalloin Touloniin, tarkoituksenaan ottaa koko laivasto-osasto uudenaikaisine aluksineen Saksan haltuun. Ranskalaiset olivat valmistautuneet tähän jo kahden vuoden ajan. He upottivat ja räjäyttivät lähes jokaisen aluksensa Toulonin satama-alueelle, jotta ne eivät joutuisi saksalaisten käsiin.


title: Jacques-Yves Cousteau

text: Vaikka laivasto tuhottiin ja miehistöt kotiutettiin, Cousteau, Dumas ja Tailliez jatkoivat sukelluksiaan Toulonin vesissä tuoreiden ja vanhojen hylkyjen joukossa. Sodan aikana he tekivät ensimmäisen elokuvansa "Par dix-huit mètres de fond" (). He saivat sukeltaa ja kuvata rauhassa, vaikka saksalaiset ja italialaiset partioivat alueella, sillä sukeltajat näyttivät partioiden mielestä harmittomilta. Cousteau toimi kuitenkin Ranskan vastarintaliikkeen vakoojana. Sodan jälkeen hänet palkittiin ansioistaan useilla mitaleilla, kuten arvostetulla kunnialegioonan kunniamerkillä.


title: Jacques-Yves Cousteau

text: Toisen maailmansodan aikaan paras pitkillä sukelluksilla käytettävä hengityslaite oli Yves Le Prieurin kehittämä. Siinä piti kuitenkin säätää ilmansyöttöä käsin, ja Cousteau halusi pitää kätensä vapaana. Ratkaisu olisi automaattinen säädin, samantapainen kuin mikä lentäjillä oli jo käytössään. Cousteau oli kuullut insinööristä nimeltä Émile Gagnan, joka oli erikoistunut kaasujen hallintaan suuressa paineessa ja joka työskenteli Air Liquide -yrityksessä. Cousteaun appi oli yksi yrityksen johtajista, ja hän sai muut suostumaan Gagnanin ja Cousteaun yhteishankkeeseen. Cousteau matkusti miehitettyyn Pariisiin vaimonsa Simone Melchiorin kanssa joulukuussa 1942.


title: Jacques-Yves Cousteau

text: Cousteau esitteli Gagnanille hengityslaitteen vaatimukset, ja seuraavat viikot he työskentelivät Air Liquiden laboratorioissa. Heidän tavoitteenaan oli tuottaa automaattinen säätöventtiili, joka antaisi sukeltajalle ilmaa sopivalla paineella. Venttiilin piti lisäksi olla tarpeeksi herkkä vastaamaan hengitykseen, antaa juuri oikea määrä ilmaa ja päästää uloshengitysilma veteen.


title: Jacques-Yves Cousteau

text: Tammikuussa 1943 Cousteau ja Gagnan kokeilivat laitteensa ensimmäistä versiota Marne-joessa, mutta se ei vielä toiminut. Muutaman pienen lisäsäädön jälkeen uudet kokeet sisävesialtaissa antoivat positiivisen tuloksen. Tämän jälkeen Cousteau palasi Etelä-Ranskaan ja Gagnan teki viimeiset korjaukset laitteeseen, joka sai nimen aqualung. Toulonissa Cousteau, Dumas ja Tailliez kokeilivat aqualungia todellisissa olosuhteissa, ja Dumas teki laitteen avulla ennätyssukelluksen 64 metrin syvyyteen. He tekivät vuonna 1944 ensimmäisen vedenalaisen elokuvan, jonka apuna käytettiin aqualungia. "Épaves"-elokuvaa ("Hylyt") varten he saivat saksalaisilta ja italialaisilta luvan kuvata uponneita aluksia. Aqualungin ansiosta sukeltajat pystyivät liikkumaan veden alla huomattavasti vapaammin kuin aikaisemmin, joten laite antoi paremmat mahdollisuudet myös kuvaamiseen.


title: Jacques-Yves Cousteau

text: Vuonna 1944 liittoutuneet vapauttivat Pariisin, ja Ranskan merivoimat koottiin uudestaan. Sekä Cousteau että Tailliez kutsuttiin takaisin palvelukseen. Samaan aikaan muutama sukeltaja perusti epävirallisen merenalaisen tutkimusryhmän nimeltä "Groupement de Recherches Sous-marines". Sodan jälkeen toukokuussa 1945 Cousteau määrättiin toimistotyöhön Marseilleen. Hän ei kuitenkaan pitänyt työstä ja kertoi johtoupseereille epävirallisesta tutkimusryhmästä, minkä jälkeen siitä tuli virallisesti osa Ranskan merivoimia. Tailliez sai ryhmän johdettavakseen, koska hän oli korkeampi upseeri kuin Cousteau.


title: Jacques-Yves Cousteau

text: Kun merivoimien amiraalit olivat nähneet Cousteaun, Dumas'n ja Tailliez'n tekemän elokuvan hylyistä, he päättivät, että Tailliez'n ryhmän pitäisi keskittyä miinanraivaamiseen ja sen tehtävänä olisi myös hakea lastia uponneista laivoista. Ryhmä sai myös luvan tehdä tutkimustyötä. Ensimmäisenä työnään se raivasi Sèten sataman miinoista.


title: Jacques-Yves Cousteau

text: Ryhmä jatkoi miinojen raivaamista koko 1940-luvun lopun, mutta Cousteau ohjasi sen tekemään myös vedenalaisia kokeita aina, kun se oli mahdollista. He tutkivat muun muassa lisääntyvän paineen vaikutusta ihmiskehoon, ja Cousteau teki vuonna 1947 vapaasukelluksen maailmanennätyksen laskeuduttuaan reiluun 90 metriin. Ryhmä sai myös mahdollisuuden tehdä yhteistyötä sveitsiläisen Auguste Piccardin kanssa. Hän oli kehittänyt batyskafin, jolla pystyi laskeutumaan huomattavasti syvemmälle kuin muilla laitteilla siihen mennessä.


title: Jacques-Yves Cousteau

text: Vuonna 1950 Groupement de Recherches Sous-marines siirtyi uusiin tiloihin Toulonin satamassa. Cousteau ei kuitenkaan ollut tyytyväinen, sillä hän halusi oman tutkimusaluksen. Brittiläinen pariskunta, jonka Cousteaut olivat tavanneet sodan aikana, antoi tähän mahdollisuuden. He tarjosivat Cousteaulle rahaa, jotta hän voisi ostaa ylimääräisen miinanraivaajan ja muuttaa sen meritieteelliseksi tutkimusalukseksi. Cousteau osti laivan Maltalta, missä Yhdysvalloissa rakennettu miinanraivaaja oli käytössä autolauttana, ja niin "Calypso" siirtyi hänen omistukseensa 19. heinäkuuta 1950. Hän muutti laivan kelluvaksi laboratorioksi ja varusti sen moderneilla työkaluilla.


title: Jacques-Yves Cousteau

text: Cousteau otti virkavapautta merivoimista, ja kesäkuussa 1951 "Calypso" lähti ensimmäiselle koematkalleen tutkimusaluksena. Ensimmäinen virallinen tutkimusmatka alkoi marraskuussa 1951, jolloin "Calypso" suuntasi kohti Punaisenmeren koralliriuttoja Saudi-Arabian rannikolla. Helmikuussa 1952 Cousteau palasi Ranskaan ja alkoi tutkia uponneita aluksia. Marseillen edustalta hän löysi roomalaisen aluksen 200-luvulta eaa. ja tutki sukeltajineen sitä kahden vuoden ajan. Vuonna 1952 Calypsolla sattui vakava sukellusonnettomuus, jossa Jean-Pierre Servanti sai surmansa. Se sai Cousteaun harkitsemaan toiminnan lopettamista, mutta hän päätti kuitenkin miehistönsä kanssa jatkaa murheellisesta tapauksesta huolimatta.


title: Jacques-Yves Cousteau

text: Ensimmäisten tutkimusmatkojensa aikana Cousteau kirjoitti varhaisista sukelluskokemuksistaan yhdysvaltalaisen James Duganin avulla. Hänen kirjansa "" julkaistiin Yhdysvalloissa 1953, ja se on käännetty sen jälkeen 22 kielelle. Kirja toi Cousteaulle maailmanlaajuista mainetta ja auttoi häntä hieman jatkuvissa rahoitusongelmissa.


title: Jacques-Yves Cousteau

text: Pian kirjan julkistamisen jälkeen öljy-yhtiö British Petroleum palkkasi Cousteaun miehineen tekemään sukelluksia Persianlahdella Abu Dhabin edustalla. Cousteaun ryhmän keräämien näytteiden perusteilla geologit pystyivät päättelemään, että Persianlahden pohjassa oli öljy- ja maakaasutaskuja. Vuonna 1954 Cousteau sai merkittävän taloudellisen tuen Ranskan valtiolta, joka suostui maksamaan kaksi kolmasosaa "Calypson" toimintakustannuksista, jos alus toimisi yhdeksän kuukautta Ranskan virallisena tutkimusaluksena ja siellä olisi ranskalaisia tieteilijöitä.